Tabangan an Dayuhan na mga Residente na Maglingkod sa Diyos | Pag-aadalan\nBASAHON SA Afrikaans Albanian Aleman American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik Español Estonian Ewe Fijian Filipino Sign Language Finnish Finnish Sign Language Fon French Sign Language Ga Georgian German Sign Language Greek Sign Language Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Pranses Punjabi Quebec Sign Language Quechua (Bolivia) Romanian Romanian Sign Language Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Pinoprotektaran ni Jehova an dayuhan na mga residente.”—SAL. 146:9, NW.\nKANTA: 84, 73\nAnong mga kasakitan an naeeksperyensiyahan kan dakul na refugee?\nPaano niyato matatabangan an mga refugee sa pinakamahalagang mga pangangaipo ninda?\nAno an dapat niyatong tandaan kun naghuhulit kita sa mga refugee?\n1, 2. (a) Anong mga kasakitan an naeeksperyensiyahan kan nagkapira niyatong tugang? (b) Anong mga hapot an minalataw?\n“NASA asembleya kaming pamilya kan magpuon an giyera sibil sa Burundi,” an sabi kan brother na si Lije. “May mga nagdadaralagan saka nambabadil. Nagdulag an mga magurang ko pati kaming 11 magturugang tanganing makaligtas asin dikit sana an nadara mi. An iba sa mga kapamilya mi nakaabot sa sarong refugee camp sa Malawi na labing 1,600 kilometros an distansiya. Pero kami na dai nakaabot, nagkasuruway-suway.”\n2 Sa bilog na kinaban, an bilang nin mga refugee huli sa giyera o persekusyon uminabot na ngunyan sa labing 65,000,000—an pinakahalangkaw kasuarin man. * Kabilang diyan an rinibong mga Saksi ni Jehova. Dakul sa sainda an nawaran nin mga mahal sa buhay asin nin haros gabos na pagsadiri. Ano pang mga kasakitan an naeeksperyensiyahan ninda? Paano ta matatabangan an mga tugang niyatong ini na ‘maglingkod ki Jehova na may kaugmahan’ sa ibong kan mga kasakitan na iyan? (Sal. 100:2) Asin paano niyato epektibong mahuhulitan an mga refugee na dai pa midbid si Jehova?\nAN BUHAY KAN MGA REFUGEE\n3. Taano ta nagin refugee si Jesus asin an dakul sa saiyang mga disipulo?\n3 Gusto ni Hading Herodes na gadanon si Jesus kaya pinatanidan si Jose kan anghel ni Jehova dapit diyan. Huli kaiyan, nagin mga refugee sa Ehipto an aking si Jesus asin an mga magurang niya sagkod na magadan si Herodes. (Mat. 2:13, 14, 19-21) Mga dekada pagkatapos kaiyan, an inot na mga disipulo ni Jesus “nagkasuruway-suway asin napaduman sa bilog na rehiyon nin Judea asin nin Samaria” huli sa persekusyon. (Gibo 8:1) Aram ni Jesus na maabot an panahon na mapipiritan an dakul sa saiyang mga parasunod na bayaan an sadiri nindang lugar. Sinabi niya: “Pag pinersegir ninda kamo sa sarong siyudad, magdulag kamo sa ibang siyudad.” (Mat. 10:23) An pagdulag sa ano man na dahilan talagang bakong madali.\n4, 5. Anong mga peligro an inaatubang kan mga refugee (a) mantang nagdudulag sinda? (b) mantang nakaistar sinda sa refugee camp?\n4 An mga refugee puwedeng mapaatubang sa dakul na peligro mantang nagdudulag o mantang nakaistar sa refugee camp. Nagigirumduman ni Gad, an mas hoben na tugang na lalaki ni Lije: “Mga pirang semana kaming naglakaw. Kadakul na bangkay an naagihan mi. Dose anyos ako kaidto. Garatok na an mga bitis ko kaya sinabi ko ka Papa na bayaan na lang ninda ako. Pero habo ni Papa na bayaan ako asin mahiling kan mga rebelde kaya pinasan niya ako. Paagi sa pamimibi saka pagtitiwala ki Jehova, natagalan mi an kada aldaw na nag-agi. Kun minsan, mga bunga sana nin mangga sa naaagihan mi an kinakakan mi.”—Fil. 4:12, 13.\n5 Dakul na taon na nag-istar sa mga refugee camp kan United Nations an kadaklan sa kapamilya ni Lije. Pero, bako pa man giraray sindang ligtas duman. Si Lije, na paraataman nin sirkito na ngunyan, nagsabi: “Kadaklan sa mga tawo mayong trabaho. Nagtsitsirismisan sinda, nag-iirinuman, nagsusurugal, naghaharabon, saka mga imoral.” Tanganing dai maimpluwensiyahan, kinaipuhan kan mga Saksi sa mga refugee camp na pirming magin sibot sa mga aktibidad kan kongregasyon. (Heb. 6:11, 12; 10:24, 25) Para magdanay na makusog sa espirituwal, ginamit ninda sa kapaki-pakinabang na paagi an saindang panahon. Halimbawa, dakul sa sainda an nagpayunir. Nagdanay sindang positibo paagi sa pagsaisip na kun paanong natapos an pagbaklay kaidto kan mga Israelita sa kaawagan, matatapos man an pag-istar ninda sa refugee camp.—2 Cor. 4:18.\nMAGPAHILING NIN PAGKAMUOT SA MGA REFUGEE\n6, 7. (a) Paano an mga Kristiyano pinapahiro kan “pagkamuot sa Diyos” na magpahiling nin pagkamuot sa mga tugang tang nangangaipo? (b) Magtao nin halimbawa.\n6 Papahiruon kita kan “pagkamuot sa Diyos” na magpahiling nin pagkamuot sa lambang saro, lalo na sa masakit na mga sitwasyon. (Basahon an 1 Juan 3:17, 18.) Kan mangaipo nin tabang an mga Kristiyano sa Judea kan inot na siglo huli sa tiggutom, naggibo nin areglo an kongregasyon tanganing tabangan sinda. (Gibo 11:28, 29) Sinadol man ni apostol Pablo asin Pedro an mga Kristiyano na magin mapagpadagos. (Roma 12:13; 1 Ped. 4:9) Kun pinapadagos ngani kan mga Kristiyano an nagbibisitang mga kapagtubod ninda, bako daw na mas lalo na an mga kapagtubod nindang namemeligro an buhay o na pinepersegir huli sa saindang pagtubod?—Basahon an Talinhaga 3:27. *\n7 Kasuarin pa sana, dakul na Saksi ni Jehova—mga lalaki, babayi, saka mga aki—an kinaipuhan na magdulag huli sa mga ralaban asin persekusyon sa sirangan na parte kan Ukraine. Makamumundo, nagadan an iba sa sainda. Pero an kadaklan sa sainda pinaistar kan mga tugang na yaon sa ibang parte kan Ukraine asin an iba man sa Russia. Nagdanay sindang neutral sa pulitika, “bakong kabtang kan kinaban,” asin padagos na nagin maigot sa ‘pagpahayag kan maugmang bareta.’—Juan 15:19; Gibo 8:4.\nTABANGAN AN MGA REFUGEE NA KUMUSOG AN PAGTUBOD\n8, 9. (a) Anong mga kadipisilan an tibaad inaagihan kan mga refugee na nasa ibang nasyon? (b) Taano ta kaipuhan ninda an satong mapasensiyang pagtabang?\n8 May mga refugee na nagbalyo sa ibang parte sana kan nasyon ninda, pero dakul an napaduman sa ibang nasyon na lain na marhay sa nasyon ninda. Duman, tibaad nagtatao man an gobyerno nin kakanon, bado, asin istaran, pero posibleng mayo diyan an mga kakanon na kinatudan ninda. An iba sa sainda posibleng hali sa nasyon na mainit an klima asin tibaad dai ninda aram kun ano an tamang isulot pag tiglipot. Kun hali sinda sa medyo puwerang lugar, tibaad dai ninda aram kun paano gagamiton an modernong mga gamit sa harong.\n9 May mga gobyerno na igwang mga programa na nagtatabang sa mga refugee na maka-adjust sa bago nindang kamugtakan. Pero sa parati pirang bulan sana iyan, tapos an mga refugee na an bahalang mag-asikaso kan sadiri nindang mga pangangaipo. Puwede ining magin masakit na marhay. Isip-isipa an mga kaipuhan nindang manudan nin sabay-sabay: bagong lengguwahe, bagong mga ley saka mga kaugalian dapit sa pagigin nasa oras, pagbuhis, pagbayad sa mga bayadan, pag-eskuwela, asin dawa ngani sa pagdisiplina sa aki! Kaya, puwede mo daw tabangan sa mapasensiya asin magalang na paagi an mga tugang niyatong nasa arog kaiyan na sitwasyon?—Fil. 2:3, 4.\n10. Paano niyato mapapakusog an pagtubod kan mga tugang niyatong refugee pagkaabot ninda? (Hilingon an ritrato sa kapinunan kan artikulo.)\n10 Huli sa gobyerno, nagigin dipisil man kun minsan para sa mga tugang niyatong refugee na makontak an lokal na kongregasyon. May mga ahensiya kan gobyerno na tinatakot an mga tugang niyatong refugee na ipupundo an suportang itinatao sa sainda o papahalion sinda kun dai ninda aakuon an sarong trabaho na puwedeng makaulang sa pag-atender ninda nin regular sa mga pagtiripon. Huling natatakot asin pagmati ninda mayo man sindang magigibo, inako na sana kan pira sa sainda an mga trabahong iyan. Kaya, importante nanggad na makaulay ta tulos an mga tugang niyatong refugee pagkaabot ninda. Kaipuhan nindang mamatian na nagmamakulog kita sa sainda. An satong pagmalasakit asin praktikal na tabang makakapakusog sa saindang pagtubod.—Tal. 12:25; 17:17.\nMAGTAO NIN PRAKTIKAL NA TABANG SA MGA REFUGEE\n11. (a) Sa primero, anong tabang an kaipuhan kan mga refugee? (b) Paano maipapahiling kan mga refugee an saindang pasasalamat?\n11 Sa primero, tibaad kaipuhan niyatong tawan sinda nin kakanon, bado, o iba pang panginot na mga pangangaipo ninda. * Dawa an simpleng mga regalo, arog nin kurbata, tibaad dakula nang bagay para sa sainda. Mamamatian kan mga kapagtubod nindang nagtatabang an kaugmahan sa pagtao kun magigin mapagpasalamat an mga refugee sa tabang sa sainda, na dai nagigin mapaghanap. Siyempre, dai man padagos na maasa na sana sa tabang kan iba an mga refugee ta puwede iyan makahali kan respeto ninda sa sadiri asin makaraot kan relasyon ninda sa mga kapagtubod. (2 Tes. 3:7-10) Pero, kaipuhan talaga ninda an satong praktikal na tabang.\nPaano niyato matatabangan an mga tugang niyato na refugee? (Hilingon an parapo 11-13)\n12, 13. (a) Anong praktikal na mga tabang an puwede tang itao sa mga refugee? (b) Magtao nin halimbawa.\n12 Dai man kaipuhan an dakul na kuwarta para makatao nin praktikal na tabang sa mga refugee. An satong panahon asin pagmalasakit an mas kaipuhan ninda. Halimbawa, puwede mo sindang tukduan kun paano mag-commute o mamakal nin masustansiya pero baratong kakanon, o kun sain sinda puwedeng makakua nin mga gamit arog nin pantahi o pantabas nin duot na magagamit ninda sa paghanapbuhay. An mas mahalaga, puwede mo sindang tabangan na lubos na makikabtang sa bago nindang kongregasyon. Kun posible, tibaad puwede mo sindang hapiton pasiring sa mga pagtiripon. Ipaliwanag man kun paano ninda epektibong makakaulay an mga tawo sa saindong teritoryo dapit sa Kahadian. Puwede mo man sindang partneran sa ministeryo.\n13 Kan may apat na tin-edyer na refugee na mag-abot sa sarong kongregasyon, tinukduan sinda kan mga elder kun paano magmaneho, mag-type, asin mag-aplay sa trabaho, pati man kun paano iiiskedyul an panahon ninda tanganing lubos na makapaglingkod ki Jehova. (Gal. 6:10) Dai nahaloy, gabos sinda nagin regular payunir. Paagi sa tabang na iyan, pati na sa paghihinguwa mismo ninda na mag-abot nin espirituwal na mga pasuhan, uminuswag sinda bilang mga Kristiyano asin nalikayan nindang madara kan kinaban ni Satanas.\n14. (a) Anong sugot an kaipuhan na paglabanan kan mga refugee? (b) Magtao nin halimbawa.\n14 Arog kan gabos na iba pang Kristiyano, kaipuhan kan mga refugee na labanan an sugot asin panggigipit na ikompromiso an relasyon ninda ki Jehova tangani sanang magkamit nin materyal na mga bagay. * Nagigirumduman ni Lije, na nasambitan sa inutan, asin kan saiyang mga tugang na kaidtong nagdudulag sinda tinukduan sinda kan saindang ama nin mahahalagang leksiyon dapit sa pagtubod. “Pasaro-saro, iinaapon niya an dikit na dara mi na bako man mahalagang marhay. Dangan kan maubos na an laog kan bag, itinaas niya iyan tapos nagngirit, sabay nagsabing: ‘Hilinga. Ini lang baga an kaipuhan nindo!’”—Basahon an 1 Timoteo 6:8.\nTABANGAN AN MGA REFUGEE SA PINAKAMAHALAGANG PANGANGAIPO NINDA\n15, 16. Paano niyato matatabangan an mga dayuhan na mapakusog (a) an saindang pagtubod? (b) an saindang buot?\n15 An pagranga asin pagpakusog na hali sa Bibliya an mas kaipuhan kan mga refugee kisa sa materyal na mga bagay. (Mat. 4:4) Puwedeng makatabang an mga elder paagi sa pagtao sa mga refugee nin mga literatura sa lengguwahe kan mga ini asin paagi sa pagtabang sa sainda na makontak an mga brother na nakakataram kan lengguwahe ninda. Dakul na refugee an napupungaw sa mga nabayaan nindang kapamilya, kakongregasyon saka pinaghalian nindang lugar. Kaya kaipuhan nindang mamatian sa saindang mga kapagtubod an pagkamuot asin pagmalasakit ni Jehova. Ta kun dai, tibaad hanapon ninda iyan sa mga kapamilya ninda o mga kanasyon na mga bakong kapagtubod. (1 Cor. 15:33) Kun ipapamati niyato sa sainda na parte sinda kan kongregasyon, nagtatabang kita ki Jehova sa ‘pagprotektar sa dayuhan na mga residente.’—Sal. 146:9, NW.\n16 Arog kan aking si Jesus asin kan saiyang pamilya, tibaad dai pa puwedeng makapuli an mga refugee sa saindang nasyon sagkod na nasa posisyon pa an mga nagpepersegir. Saro pa, arog kan sinabi ni Lije, “dakul na magurang na nahiling mismo an paglugos saka paggadan sa mga kapamilya ninda an dai lamang maiisip na ibalik an mga aki ninda sa pinangyarihan kan trahedyang iyan.” Tanganing matabangan an mga nag-agi nin arog kaiyan na trauma, an mga tugang sa mga nasyon na may mga refugee kaipuhan na magpahiling “nin pakikidamay, nin pagkamuot na siring kan sa magturugang, nin mamumuton na pagmalasakit, asin nin kapakumbabaan.” (1 Ped. 3:8) Huli sa persekusyon, may mga refugee na dai na gayong nakikiiba, asin tibaad nasusupog na iistorya sa iba an dapit sa mga inagihan nindang kasakitan, lalo na kun yaon an mga aki ninda. Haputon an sadiri, ‘Kun ako an nasa kamugtakan ninda, ano an gusto kong magin pagtrato sako kan iba?’—Mat. 7:12.\nHULITAN AN MGA BAKONG SAKSING REFUGEE\n17. Paano an satong paghuhulit nagtatao nin kaginhawahan sa mga refugee?\n17 Dakul sa mga refugee ngunyan an hali sa mga nasyon na may mga restriksiyon sa satong paghuhulit. Pero dahil sa maigot na mga Saksi sa mga nasyon na nag-aako nin mga refugee, rinibo sa sainda an nakadangog na ngunyan “kan tataramon manungod sa Kahadian.” (Mat. 13:19, 23) Dakul sa mga “nagagabatan” an nakakakua nin espirituwal na kaginhawahan sa satong mga pagtiripon kaya nakakapagsabi tulos sinda: “An Diyos talagang yaon sa saindo.”—Mat. 11:28-30; 1 Cor. 14:25.\n18, 19. Paano kita magigin madunong pag naghuhulit sa mga refugee?\n18 Kaipuhan kan mga naghuhulit sa mga refugee na magin “alerto” asin ‘madunong.’ (Mat. 10:16; Tal. 22:3, An Marahay na Bareta Biblia) Mapasensiyang magdangog sa mga iniistorya ninda, pero dai makipag-ulay dapit sa pulitika. Sunudon an instruksiyon kan sangang opisina asin kan lokal na awtoridad; dai isapeligro an buhay mo o kan iba. Aramon an kultura asin paniniwala kan mga refugee asin igalang iyan. Halimbawa, may mga tawo sa nagkapirang nasyon na sensitibong marhay pag-abot sa tamang pagbado kan mga babayi. Kaya kun naghuhulit sa mga refugee, magsulot nin bado na dai ninda ikakasuya.\n19 Arog kan mahihirakon na Samaritano sa ilustrasyon ni Jesus, gusto niyatong tabangan an mga tawong nasa kasakitan, kaiba na an mga bakong Saksi. (Luc. 10:33-37) An pinakamarahay na paagi na magigibo ini iyo an paghulit sa sainda kan maugmang bareta. Sarong elder na dakul na an natabangan na refugee an nagsabi: “Importante na sabihon niyato tulos na mga Saksi ni Jehova kita, na an pinakatuyo ta sa sainda iyo na tabangan sinda sa espirituwal bako sa materyal. Ta kun dai, tibaad may mga makiiba-iba sana sato huli sa materyal na pakinabang.”\nMARAHAYON NA MGA RESULTA\n20, 21. (a) Ano an marahayon na mga resulta kun mapahiling kita nin Kristiyanong pagkamuot sa mga refugee? (b) Ano an pag-uulayan niyato sa masunod na artikulo?\n20 An pagpahiling nin Kristiyanong pagkamuot sa “dayuhan na mga residente” nagbubunga nin marahay na mga resulta. Sarong sister an nagsabi na nagdulag an saiyang mga kapamilya huli sa persekusyon sa Eritrea. Pagkatapos nin walong aldaw na nakakapagal na pagbagtas sa disyerto kan saiyang apat na aki, nakaabot an mga ini sa Sudan. Sinabi niya: “Trinato sinda kan mga tugang duman na garo mga kapamilya ninda, tinawan nin maiistaran, kakanon, bado, saka pamplete. May iba pa daw na mapadagos nin mga estranghero huli sana ta pareho an Diyos na sinasamba ninda? Mayo. Mga Saksi ni Jehova sana!”—Basahon an Juan 13:35.\n21 Kumusta man an dakul na aki na nagbalyo sa ibang lugar kaiba kan saindang mga magurang, mga refugee man o iba pang imigrante? Sa masunod na artikulo, pag-uulayan niyato kun paano kita gabos makakatabang sa sainda na makapaglingkod ki Jehova na may kaugmahan.\n^ par. 2 Sa artikulong ini, an terminong “mga refugee” nanunungod sa mga nagbalyo sa ibang nasyon o sa ibang lugar sa laog kan saindang nasyon huli sa giyera, persekusyon, o kalamidad. Sigun sa UNHCR (United Nations High Commissioner for Refugees), sa ngunyan “1 sa 113 tawo” sa bilog na kinaban an napipiritan na maghali sa sadiring lugar.\n^ par. 6 Hilingon an artikulong “Dai Paglingawan an Kabuutan sa mga Estranghero” sa An Torrengbantayan na Oktubre 2016, p. 8-12.\n^ par. 11 Sa lalong madaling panahon pag-abot nin sarong refugee, dapat na gibuhon kan mga elder an instruksiyon sa Organisado sa Paggibo kan Kabutan ni Jehova, kapitulo 8, parapo 30. Puwedeng kontakon kan mga elder an mga kongregasyon sa ibang nasyon paagi sa pagsurat sa lokal na sangang opisina gamit an jw.org. Mantang hinahalat an simbag, puwedeng haputon kan mga elder an refugee sa mataktikang paagi mapadapit sa kongregasyon asin ministeryo kaini tanganing maaraman an saiyang kamugtakan sa espirituwal.\n^ par. 14 Hilingon an artikulong “Dai nin Makakapaglingkod sa Duwang Kagurangnan” asin “Kusugi an Buot Mo—Si Jehova an Saimong Paratabang!” sa An Torrengbantayan na Abril 15, 2014, p. 17-26.


Home / Bicol News / Camarines Sur / Naga City / News / pili / Police Report / San Jose / 2ng lalaki, nadakop sa buy bust sa Cam Sur\n2ng lalaki, nadakop sa buy bust sa Cam Sur\nBicol Standard Newspaper Tuesday, June 25, 2019 Bicol News, Camarines Sur, Naga City, News, pili, Police Report, San Jose\nCIUDAD NIN NAGA --Inarestar kan mga awtoridad an duwang tao na suspechadong imbuelto sa pagbariwas nin droga, kasuodma.\nAn enot na dinakop kan pulis sa banwaan kan Pili, Camarines Sur iyo si Reden Ben Paano y Esteban, residente kan Zone 9, sa Sitio Napayong, San Jose, Camarines Sur.\nNadakop si Paano sa ginibong buy bust operation kan Sabadong hapon, pakatapos na magbakal siya nin shabu sa ahente kan pulis na nag sagin-sagin na mabakal nin droga.\nKan pag positibo si transaction saiya kan ahente kan pulis, derecho siyang pinusasan, asin sa pag rekesa kan saiyang mga gamit, nakakua saiya nin duwang plastic sachet na may laog kan pig papangalad na droga.\nMientrastanto, an mga tawohan kan PNP Bula, pig arestar man si Antonio Balilla y Orbita Jr., sa Agdangan, Baao, Camarines Sur pakatapos na magpabakal man nin shabu sa saro pang poseur buyer, na ahente kan pulis.\nSi Balilla, 41 anyos, balo, bisto sa alyas na "Tony", residente kan Zone 6, Brgy Sta. Elena, Bula, Camarines Sur.\nSegun sa mga imbestigador, mahalnas nang maray na magdulag si Balilla sa mga awtoridad, hastang makumbensir kan poseur buyer na magpabakal saiya nin shabu.\nAn duwang nadakop kan pulis na sinda Paano asin Balilla an kakasohan nin pagbalga kan R.A. 9165, an Comprehensive Dangerous Drugs Act of 2002.\n2ng lalaki, nadakop sa buy bust sa Cam Sur Reviewed by Bicol Standard Newspaper on Tuesday, June 25, 2019 Rating: 5


Huhukuman an mga Karnero Asin mga Kanding (Mateo 25:31-46) | Buhay ni Jesus\nBASAHON SA Aleman Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Español Estonian Ewe Fijian Fon Ga Georgian Griego Guarani Gujarati Gun Haitian Creole Hapon Hebreo Hiligaynon Hungarian Igbo Iloko Indonesian Ingles Isoko Italiano Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Koreano Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Pranses Quechua (Ayacucho) Quechua (Cuzco) Romanian Ruso Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nHuhukuman ni Cristo an mga Karnero Asin mga Kanding\nITINAO NI JESUS AN ILUSTRASYON MANUNGOD SA MGA KARNERO ASIN MGA KANDING\nSa Bukid nin mga Olibo, katatapos pa sanang isaysay ni Jesus an mga ilustrasyon dapit sa sampulong daraga asin mga talento. Paano niya tinapos an saiyang simbag sa hapot kan mga apostol dapit sa tanda kan saiyang presensiya asin kan pagtatapos kan sistema nin mga bagay? Nagtao siya nin ultimong ilustrasyon, an manungod sa mga karnero asin mga kanding.\nPinunan iyan ni Jesus paagi sa pagladawan sa sainda kan kamugtakan kaiyan: “Pag uminabot an Aki nin tawo na may kamurawayan, pati an gabos na anghel na kairiba niya, matukaw siya sa saiyang mamuraway na trono.” (Mateo 25:31) Lininaw ni Jesus na siya an panginot na karakter digdi. Parati niyang inaapod an sadiri bilang “an Aki nin tawo.”—Mateo 8:20; 9:6; 20:18, 28.\nNuarin mauutob an ilustrasyon na ini? “Pag uminabot [si Jesus] na may kamurawayan” kaiba an mga anghel asin tumukaw “sa saiyang mamuraway na trono.” Sinambit na niya an dapit sa “Aki nin tawo na minadatong na nasa mga panganuron nin langit asin may kapangyarihan saka dakulang kamurawayan” asin kaiba an saiyang mga anghel. Nuarin iyan mangyayari? “Pagkatapos tulos kan grabeng kasakitan.” (Mateo 24:29-31; Marcos 13:26, 27; Lucas 21:27) Kaya mauutob an ilustrasyon na ini sa pagdatong ni Jesus na may kamurawayan sa maabot na panahon. Ano an gigibuhon niya sa panahon na iyan?\nNagpaliwanag si Jesus: “Pag uminabot an Aki nin tawo . . . , an gabos na nasyon titiripunon sa atubangan niya, asin pagsusuwayon niya an mga tawo, kun paanong isinusuway nin pastor an mga karnero sa mga kanding. Asin ibubugtak niya sa saiyang tuo an mga karnero, alagad sa saiyang wala an mga kanding.”—Mateo 25:31-33.\nMapadapit sa mga karnerong isinuway na may pag-uyon, nagsabi si Jesus: “Dangan an Hadi masabi sa mga nasa tuo niya: ‘Madya, kamong mga binendisyunan kan sakuyang Ama, manahon nindo an Kahadian na inandam para sa saindo puon pa sa pagkaestablisar kan kinaban.’” (Mateo 25:34) Taano ta inuyunan kan Hadi an mga karnero?\nNagpaliwanag an Hadi: “Nagutom ako asin tinawan nindo ako nin makakakan; napaha ako asin tinawan nindo ako nin maiinom. Nagin estranghero ako asin inistimar nindo; huba ako asin binaduan nindo. Nagkahilang ako asin inataman nindo. Nasa presuhan ako asin dinalaw nindo ako.” Kan an mga karnerong ini, “an mga matanos,” naghapot kun sa paanong paagi ninda ginibo an marahay na mga bagay na idto, nagsimbag an Hadi: “Kun paanong ginibo nindo iyan sa saro sa mga pinakahababa an kamugtakan sa mga tugang kong ini, ginibo nindo iyan sa sakuya.” (Mateo 25:35, 36, 40, 46) Dai ninda ini ginibo sa langit, huling dai man duman nin may hilang o nin nagugutom. Siguradong ginibo ninda ini sa mga tugang ni Cristo na yaon digdi sa daga.\nKumusta man an mga kanding na ibinugtak sa wala? Nagsabi si Jesus: “Dangan masabi [an Hadi] sa mga nasa wala niya: ‘Rumayo kamo sa sako, kamong mga isinumpa, duman kamo sa daing katapusan na kalayo na inandam para sa Diyablo asin sa saiyang mga anghel. Huli ta nagutom ako, pero dai nindo ako tinawan nin makakakan; asin napaha ako, pero dai nindo ako tinawan nin maiinom. Nagin estranghero ako, pero dai nindo ako inistimar; huba ako, pero dai nindo ako binaduan; may hilang ako asin nasa presuhan, pero dai nindo ako inataman.’” (Mateo 25:41-43) Tama sana an paghukom na ini huling dai nagin mabuot an mga kanding sa mga tugang ni Cristo digdi sa daga, na dapat kutanang ginibo ninda.\nNaaraman kan mga apostol na an maabot na panahon na ini nin paghukom magkakaigwa nin permanente, o daing katapusan, na mga resulta. Sinabi ni Jesus sa sainda: “Dangan [masabi an Hadi]: ‘Sinisigurado ko sa saindo, kun paanong dai nindo iyan ginibo sa saro sa mga ini na pinakahababa an kamugtakan, dai nindo iyan ginibo sa sakuya.’ An mga ini paparaon nin daing sagkod, alagad an mga matanos mabubuhay nin daing katapusan.”—Mateo 25:45, 46.\nAn simbag ni Jesus sa hapot kan mga apostol nagtao sa saiyang mga parasunod nin dakul na bagay na kaipuhan na pag-isipan, na matabang sa sainda na siyasaton an saindang mga sabuot asin mga gibo.\nSa ilustrasyon ni Jesus manungod sa mga karnero asin mga kanding, siisay “an Hadi,” asin nuarin mauutob an ilustrasyon?\nTaano ta huhukuman an mga karnero bilang angay sa pag-uyon ni Jesus?\nAno an magigin basehan para hukuman na mga kanding an ibang mga tawo, asin ano an kaaabtan kan mga karnero asin mga kanding?\nAN BIBLIA—ANO AN MENSAHE KAIYAN?\nSi Jesus Nagtao nin Hula na Magkakaigwa nin Epekto sa Bilog na Kinaban\nAno an kahulogan kan tanda na itinao ni Jesus sa saiyang mga apostol?\nMaimbod na Suportaran an mga Tugang ni Cristo\nPaano sinusuportaran kan mga huhukuman bilang mga karnero an mga tugang ni Cristo?


Pili - Wikipedia\nMga pili gikan sa Pilipinas\nKahoy na pili\nAn Pili (Canarium ovatum, Lat.) sarong tanom na nagkakahoy. An bunga kaini ginigibong iba-ibang klaseng dulse, asin an tagok na inaapod salong na naturo kun linulugad an kahoy niya, ginagamit pulot, asin kwenta pang-ilaw sangle sa lana o gas kan mga enot na mga panahon.\nAn pili igwang 600 na species sa pamilyang Burseraceae. Ini tal na tubo sa Filipinas (Merill, 1923) asin dagya' na gayo sa Habagatan Luzon, orog na sa rehiyon Bikol. Igwa man kaini sa ibang parte kan Visayas asin Mindanao alagad an mga paratanom sa mga lugar na ini, susog sa impormasyon kan mga taga Departamento nin Agrikultura sa probinsya nin Camarines Sur, nagkukua nin semilya sainda pa sa pagtubod na mas maray an kalidad kan tinanom na pili sa Bikol.\n1 Mga lugar na natural an tubo niya\n2 Estadistika kan hiwas nin patanoman pili\n3 An bunga\n4 Pagtatanom kaini\n5 Mga tuyong pananom kan pili\n6 Pagpalakop tanoman pili\n7 Mga luto sa pili\n8 Kahoy kan pili tinatabla, gamit sa pagtogdok\n9 Hilnga Man\n10 Katakod na video\nMga lugar na natural an tubo niya[liwaton | liwaton an gikanan]\nAn buhay kan kahoy na pili halawig palibhasa pusog na kahoy. Dai nababa sa limang polong taon asin iba ngane naabot lampas sanggatos na taon. Kun gurang na siya, dai matangkoros nin tolo katawo an saiyang poon. Sa totoo lang, igwang lakopan na paghanap an ginibo kan DA-Reg. V sa kahiwasan kan Bicol kun arin an pinakang gurangan nang pili na makusog pang bumunga. An nanggana iyo an sarong kahoy na pili na nabuhay na sa laog nin 4 na henerasyon (mga 200 na taon) na sige pa an pamunga apesar kan kadakul na bagyo nalamasa sa ronang Bicol. An piling ini sinasabing namumurongot pa an pagbunga, nagugusihan pa nin 12 sakong (20,000 - 24,000) litik taon-taon.\nAn pili natubo na natural sa anom na rona: sa Bicol, Subangan na Visayas, CALABARZON, MIMAROPA, Caraga, Sulnopan na Visayas asin Norteng Mindanao. Alagad, sa Bicol matubang siya tumalubo asin igdi makusog an industriyang pilihan. Sa mga lugar na ini nanunubo siya sa mga kadlaganon asin medyo-kadlaganon na kundisyon. Ngonyan, dakul nang paghingoa kan gobyerno asin pribadong negosyante sa pagkultibar kan pili ngani masabat an nagtataas na mga order sa eksport.\nAn kahoy na ini nalangkaw lampas 30 metro, magayon an tindog, masalong an kahawakan niya asin makunot an pagkakahoy mala ta dai basang mabari kan makukusog na bagyo. An c. ovatum daa inaapod na dioecious na boot sabihon igwang babae (na bunga) kaini, igwang lalake (dai nabunga), siring sa tapayas asin sa rambutan. An pagpapaburak kaini paagi sa babaro-balyo pagsopsop kan mga insekto.\nEstadistika kan hiwas nin patanoman pili[liwaton | liwaton an gikanan]\nSusog sa 1996 na estadistika kan Bureau of Agricultural Statistics nagaom na an mga tanoman nin pili arog kaini an distribusyon- an Bicol iyo an may pinakang mahiwas na tanoman, 968 ektarya (79.47%), an Bisayang Subangan, harayong ika-duwa, 139 ektarya,(11.41%), an Tagalog Habagatan, 72 ektarya (5.9%), an Bisayang Solnopan, 26 ektarya (2.13%) an Caraga asin Mindanaw Habagatan, 13 ektarya (1.07 Kan taon 2003, an total na produksyon sa rona kan Bikol ginagaom na mga 3,832,936 kg. An Albay iyo an mayor na nagproproseso kan pili (1,564,129 kg.), alagad an Sorsogon iyo an may pinakadakol na tinanom na kahoy na pili asin iyo an may pinakang mahiwas sa bilang nin ektarya na tinatanoman kan kahoy na ini.\nKun sa aktwal na ektarya kan daga na tinatanoman igdi sa Bicol, Sorsogon na an may pinakang mahiwas na daga na tinatanoman pili (669 ektarya), sunod an Albay (145 ektarya), sunod an Camarines Sur (100 ektarya), sunod Camarines Norte ( 50 ektarya) asin kaporet an Catanduanes (4 na ektarya).\nSa Isla nin Tablas, igwa nang 65 ektaryang pilihan na integrado an negosyo poon sa pagpatanom kan cultivar abot sa paggibo kan produktong dulseng pili asin sundo sa pagbariwas kaini sa merkadong lokal asin pageksportar sa ibang mga nasyon. Natogdas an pawa' nin pili kan taon 2010.\nAn bunga[liwaton | liwaton an gikanan]\nMga litik na pili\nMga lagting kan pili\nilog kan pili\nAn bunga kaini inaapod na drupe na boot sabihon sa kaluwasan niya igwang laman, an (mesocarp), (ini an laman na lantahon) na napatos sa matagas na lagting (endocarp) asin sa laog kan lagting makukua an inaapod na ilog. An ilog kaini igwang patos na makunotkunot na ubak na kayumanggihon an kolor. Ini dukot na maray sa ilog asin natukal sana kun sa mainit na tubig ibinubuntog. An laman na lantahon medyo magunot, magiyaw-giyaw an kolor asin "naluluto" ini kun hoom sa mainit na tubig. Kun labi an init dai na logod ini nalomoy kundi nahahagoy. An luwas na ubak kan bunga mismo berde kun hilaw alagad nalilang itom an kolor na boot sabihon hinog na nanggad asin an apod kaini litik na. An lagting magkaibong na poro mapanas, may tolong golod sa kalabaan niya.\nAn hitsura kan bunga dai parareho, depende sa specie kaini. Igwang matilaba, igwang halipot, mataba na medyo ponggok an duwang poro imbes na mapanas-panas. Igwang sarong klaseng pili na inaapod milipili. An kadakulan kan bunga dai man nalampas sa laba na 3 pulgada asin an "habayan" niya dai nababa sa 1 pulgada abot sa 1.5 na pulgada.\nPagtatanom kaini[liwaton | liwaton an gikanan]\nSabi an pagtatanom kaini ornamental sana an katuyohan orog na sa Malaysia asin igdi man sa Filipinas. Alagad, igdi sana sa Filipinas na an pili pigpapatalubo asin pigproproseso sa komersyal na katuyuhan. An mga darakulang pabrika nin pilihan nasesentro sa rona kan Bikol: sa Sorsogon, Albay asin Camarines Sur. Igwa man diit na pagibohan kaini sa Katagalugan asin sa Bisayang Subangan. Kun kaidto dai ini tuyong pigtatanom, an pili ngonyan pigkukultibar na sa mga probinsya kan Bikol asin nangengenot nanggad an Agrikultura na magpalakop nin mga piling banhi kan pili. Igwa naman nin dakulang pilihan (patanoman asin dulsehan) sa Isla nin Tablas, sakop nin Romblon, igdi sa Filipinas. Nagdadakula na an mga order kaini sa mga merkado sa Hong Kong, Taiwan, Hapon, Guam, Australia, Canada asin sa Estados Unidos. Saro sa magkapirang eksporter na yaon igdi naglulugar igdi sa Bicol iyo an J. Emmanuel Pastries namomogtak sa Haring, Canaman, Camarines Sur, \nAn pili sarong kahoy tropikal na moot niya an mabagbag na daga, maray an bulos kan tubig (dai natotoongan), mainit na temperatura. Natubang ini sa maray na paguultan nin pag'uran. An pisog kaini dai masaray sa malipot na lugar. Kun ikaag sa lipot na sa 4 °C abot 13 °C, pakalihis nin limang aldaw, nawawara an abilidad niya nin pagtubo. An pisog niya pwedeng hale sa 98% mababa na lang sa 19% nin pagtuhaw pakalihis nin 12 semana sa temperatura ordinaryo sa kwarto; an mga pisog na sinaray nang labi sa 137 aldaw dai na tinutuhawan.\nAn pagpadakul kaini na madali pinapaagi sa marcotting, budding o grafting, alagad mas halawig an pagbunga kan pili kun natural sana siyang pipatalubo hale sa paggamot sa daga. An problema kan sistemang ini ta dai maaraman kun arin nangggad an maluwas na babae o lalaking pili. An marcoted na pili totoo madali magbunga, sa laog sana nin limang taon o kulang pa. Pwede makakua nin nagpepesadang 100 abot 150 kilogramong lagting sa paggusi sa mga bulan nin Mayo sagkod Oktubre, na nasu'dol ini sa pag'ultan kan bulan na Hunyo abot Agosto. Totoo sinasabi na grabe an pagkakaiba kan kalidad kan ilog asin an kantidad nin produksyon kaini depende sa piling tanom.\nMga tuyong pananom kan pili[liwaton | liwaton an gikanan]\nTolo an tuyong pananom (cultivar) kan pili ngonyan igdi sa Filipinas asin an mga ini kadaklan nagtutubo igdi sa Bicol. Iyo ini an inaapod na "katutubo", "mayon" asin "Oas". Sarong specie na pananom sana sa Hawaii iyo an inaapod na "poamoho".\nTiladan pili (Retrato kan tiladan kinua sa J. Emmanuel Pastries, Haring, Canaman, Camarines Sur)\nPagpalakop tanoman pili[liwaton | liwaton an gikanan]\nAn problema sa produksyon kan dulseng pili napoon sa problema kan kahiwasan kan tatamnan pili. An pagsabat sa nagdadakulang mga order sa luwas kan Pilipinas kan lutong piling produkto yaon sa pagpahiwas kan mga tatamnan. An Departamento nin Agrikulgtura, katuwang an mga pribadong eksporter nin pili, pigbungsod an programang PILIpinas, kun saen nangongontrata na an mga pribadong para-eksport pili sa mga paraoma kun pirang ektarya an tatanoman pili, an mga pananom bahala an Departamento asin an pribadong eksporter/paragibo kan piling produkto iyo an tuyong parabakal. Igdi nagharaman nin trilateral na kasundoan ngane may garantiya an mga paghingoang siring. Saro sa eksporter, an J. Emmanuel Pastries pusog na nakipagpirmahan sa siring na urulay. An Agrikultura, sa pagpalangkaw kita kan paratanom, nagsusuplay pa mga pananom na kakaw asin siling labuyo na itatanom sa mga pag'oltan kan pili para sa dagdag na ingreso.\nMga luto sa pili[liwaton | liwaton an gikanan]\nAn pinaka-importanteng produkto sa pili iyo an ilog. An ilog maputi kun hinale na an ubak, magkatakopan asin kun kinakakan malomoy na medyo maragamo, asin may mahamot na parong. Kun prinipritos, maragmo' siya, mas manamit sa kasoy, malana-lana. Dakul an gamit kan ilog sa luto. Ginagamit ini sa tsokolate, sa ice cream asin sa mga tapay na luto. An pinakamakusog magbakal kan pili ngonyan iyo an Hongkong asin Taiwan asin man an Hapon. An mga Insik, kaiba ining sangkap sa pagluto ninda kan inaapod na moon cake.\nEnot, an pili dawa dai lutoon pwede pagsinga'singaon. Managom ini, maragmo' alagad kun manganaan, pwede kang magbugris.\nMas masiram kun an pili lutoon sa iba-ibang paagi.\nIgwa diyan idtong piling turon: an giniling na ilog ramasan nin runot man na kamote asin asukar, dangan kaagan lana kan sesame asin banilya, ramason ini gabos asin lutoon sa tamang oras. Tabason sa gustong porma.\nAn piling buding, magiling ka kan ilog, isalak an pigronot na kamote, kaagan nin kondensadang gatas, mantikilya, asukar, mga sogok, wisikan banilya, dangan i-orno sagkod na maghitsurang mapu'saw na kayumanggi.\nKun gusto mong mas naiiba, imbes na kamote an isalak, runot na patatas an gamiton. O kun bako man pangkomersyal, pwede ngane anas pili sana ngarig lalong masiram.\nPwede man sanlagon an mga ilog na may asukar sagkod na ini magkaramelo, resulta na makintab na ini, mapulotpulot sa pagkapot. Ini pwede pang pansalak sa mga cake o pansalak sa santan. An sinanlag na ilog pansalak man sa mga tsokolate o sa ice cream.\nAn berdeng ilog masiram man na gibohon atsara o mismo an laman na boroberde pa (hubal pa an pili dapat) pwedeng gibohon man atsara. Paghubal pa siya bako pa siyang masyadong magunot.\nAn piglantang pili duwa an preparasyon igdi sa Bikol. Sa Naga saka sa paralibot kaini, ini nasirbing hamis ta pakalanta inaasukaran sana ini pwede nang kakanon komo garo dessert. alagad sa Rinconada, Albay asin Sorsogon, an linanta nasirbing kakanon nanggad ta inaasinan, pinapatisan asin may paminta pa saka sibulyas. An ibang preparasyon kaini winiwisikan tawyo, baggoong asin sili ngane magharang-harang.\nKun sa nutrisyon an pagoolayan, an ilog kan pili mayaman sa calcium, phosphorus, potassium asin man sa taba saka protina. Sinasabi ining malana (12%) asin garo mansana sa abokado an sustansya. May napapaluwas na lana igdi kolor giyaw-giyaw na komponido kan inaapod na glycerides nin oleic(44.4 to 59.6%) saka kan palmitic acids (32.6 to 38.2%).\nAn ogbos dahon kan pili kinakan man. An ogbos ini-ensalada asin an laman (pulp) linalanta (binubuntog sa mainit na tubig). Pwede man pagtiponon an lana kan pili asin gamiton sa pagpritos o kasangle sa cotton seed oil sa pagproseso nin mga sabon asin iba pang mga makakakan na produkto. An tibulaka kan lagting magayon na pansongo ta malaad na gayo o pwede man tanoman nin orkids o anthuriium.\nKahoy kan pili tinatabla, gamit sa pagtogdok[liwaton | liwaton an gikanan]\nAn kahawakan kan pili nasirbing pasagi' (lumber) asin gamit na maray sa pagtogdok nin harong asin ginigibo man na tabla sa kun ano-anong konstruksyon. An saiyang supat sarama asin pino, makunot siya asin dai basang nasi'lak. Pwedeng gamiton sa paggibo nin mga instrumento musikal arog kan gitara, pwede man ipanlanob o gibohon harigi ta may katagasan siya o pwede man gamiton sa paghaman nin mga kabinet asin mga mwebles. An saiyang dalig (gamot na oldot na nakanap, sirbing pampapusog saiya) ginagamit kan mga panday kwenta polo sa minasbad o sa anoman na armas. An salong (resin o Manila elemi) niya ginagamit na pulot ngane dai magpatpat an bugkos na bandala' (nin abaka) sa mga pana, asin pang-ilaw sa otoot kun banggi kan mga panahon na mayo pa naimbento an gas. An lana na napipiris sa salong nadiskubre na maray pampalinig asin pampahubin sa kurubot na kublit  asin importanteng gayong ingrediente sa paggibo nin olor , barnis, turpentine asin iba-ibang produktong pampagayon\nPili Festival (kan Ciudad nin Sorsogon)\nKatakod na video[liwaton | liwaton an gikanan]\nPili, Pili (ika-4 na kanta) - \nNagguguno' nin mga litik na pili- http://www.youtube.com/watch?v=PSfINF57uIU\nMga Kaaraman Manongod sa Pili- \nPhilippine Medicinal Plants - \nMga Komentaryo Manongod sa Piing Dulse- \nEstadistika asin Kaaraman Dapit Pa sa Pili- \nNegosyo kan Pili sa Sorsogon- \nSarong promosyon sa negosyo kan dulseng pili- \nPilinut Integrated Farm- http://philagrivest.com/\n↑  The Pilinut Farm. Kinua 22-05-17\n↑ http://www.pilinutfarms.com/pili-nut-combats-aging-skin Kinua 13-09-15\n↑ http://jempastries.com/Images/jempastries-brochure.pdf Kinua 29-1-16\n↑ businessmirror.combusineswsmirror.com.ph. Kinua 09-25-17\n↑ http://www.pilinutfarms.com/pili-nut-combats-aging-skin Kinua 13.09-15\n↑ newsinfo.inquirer.net. Kinua 5-7-16\n↑ http://businessdiary.com.ph/2674/pili-production-guide/ Kinua 13-09-15\n↑ business.inquirer.net. Kinua 08-28-17\nPinaghugot gikan sa "https://bcl.wikipedia.org/w/index.php?title=Pili&oldid=184572"\nHuring pigliwat an pahinang ini kan 6 Setyembre 2019, alas 19:47.


Tinutugotan na kan Land Transportation Franchising and Regulatory Board (LTFRB) an pagbuelta kan viaje sa mga pampasajerong bus sa rutang Ciudad nin Naga-Manila, alagad dai pinaboran kan Health Emergency Response Task Force (HERTF) kan City Hall.\nIni an piglinaw ni Nonoy Reforsado, Operation Manager kan Bicol Central Station (BCS) sa tahaw kan mga kahapotan kan pasajeros kun tano ta mayo pang viaje an bus sa Ciudad nin Naga mantang sa Ciudad nin Tabaco pasiring sa Manila nagpapadagos na.\nAn HERTF pinamamayohan ni City Health Officer Dr. Vito ‘‘Butch’’ Borja dai nag-uyon na ipadagos na an viaje kan Naga-Manila mantang an Naga haros aroaldaw iyo an may halangkaw na caso kan coronavirus disease sa Camarines Sur base sa mga pinapaluwas na datus kan Department of Health (DOH) Bicol.\nAn pigtawan nin halaga para sa proteksyon kan salud kan mga taga Naga, afuera kaini dai pa maiibitaran si pasajeros na haling Manila posibleng magbitbit pa nin virus, sabi pa ni Reforsado.\nDawa malugi an operasyon kan terminal pinagmarhay kan City Hall na igilid na muna an viaje kan Naga-Manila bus.\nAn national IATF estrictong nagpapasunod na dapat an malunad sa bus igwang negativong resulta kan RT-PCR test na dagdag gastos kan pasajeros.\nSa ngunian limitado an naglalaog na mga bus sa BCS na kabale digdi an rutang Ciudad nin Legazpi asin Daet, Camarines Norte asin si mga nagruruta sa laog kan provincia nin Camarines Sur.\nAn viaje kan Tabaco City pasiring Manila prohibido kan LTFRB na mag-pick up nin pasajeros sa BCS maging sa iba pang pagtaraid na provincia.\nAn padagos na pendiente sa viaje kan mga pampasajerong bus, an apektado iyo an negosyo kan mga bus operator asin mga tsuper na sarong taon nang mayong kayod. (DPA)


Magtaong Onra sa mga May Edad Na | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik Español Estonian Ewe Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Magtaong onra sa may edad na.”—LEV. 19:32, NW.\nPaano minamansay ni Jehova an maimbod na mga may edad na?\nAno an mga responsabilidad kan mga adultong aki sa saindang nagkakaedad nang mga magurang?\nPaano matatawan nin onra kan kongregasyon an saindang may edad nang mga kakongregasyon?\n1. Ano an mamundong kamugtakan kan mga tawo ngunyan?\nDAI nuarin man nagin katuyuhan ni Jehova na mamatian kan mga tawo an nakakapaluyang epekto nin paggurang. Sa kabaliktaran, katuyuhan niya na an gabos na tawo magkaigwa nin perpektong salud sa Paraiso. Pero ngunyan, ‘an bilog na linalang sararong nag-aagrangay asin nagtitios kan kulog.’ (Roma 8:22) Ano sa paghuna mo an namamatian nin Diyos kun nahihiling niya an maraot na epekto nin kasalan sa mga tawo? Apuwera diyan, dakul na mga may edad na an pinapabayaan sa panahon kan buhay ninda na mas kaipuhan ninda an tabang.—Sal. 39:5; 2 Tim. 3:3.\n2. Taano ta nangurugnang pinapahalagahan kan mga Kristiyano an mga may edad na?\n2 An mga lingkod ni Jehova nagpapasalamat na igwang mga may edad na sa mga kongregasyon. Nakikinabang kita sa kadunungan ninda asin namomotibar kan saindang halimbawa nin pagtubod. Kapamilya kan dakul sa sato an saro o labi pa sa namumutan na mga may edad na ini. Pero, kapamilya man kita o bako, interesado kita sa ikakarahay ninda. (Gal. 6:10; 1 Ped. 1:22) Tanganing makinabang kita gabos, siyasaton ta an pagmansay nin Diyos sa mga may edad na. Tukaron man niyato an mga responsabilidad kan mga miyembro nin pamilya saka kan kongregasyon kun dapit sa namumutan tang marhay na mga may edad na.\n‘DAI MO MAN LUGOD AKO IPAGSIKWAL’\n3, 4. (a) Anong mahalagang kahagadan ki Jehova an ipinakimahirak kan kagsurat kan Salmo 71? (b) Ano an puwedeng hagadon sa Diyos kan may edad nang mga miyembro kan kongregasyon?\n3 ‘Dai mo man lugod ako ipagsikwal sa panahon kan sakuyang kagurangan; kun an sakuyang kusog matatapos na, dai mo ako pagpabayaan,’ an pakimahirak sa Diyos kan pinasabngan na kagsurat kan Salmo 71:9. Minalataw na an salmong ini pagpapadagos kan Salmo 70, na sa New World Translation, may superskripsiyon na “Ni David.” Kaya sa nabasa niyato sa Salmo 71:9, posibleng si David an nakikimahirak. Naglingkod siya sa Diyos puon pagkahoben sagkod sa paggurang niya, asin ginamit siya ni Jehova sa pambihirang mga paagi. (1 Sam. 17:33-37, 50; 1 Ha. 2:1-3, 10) Minsan siring, namatian ni David na kaipuhan niyang hagadon ki Jehova na padagos siyang pahilingan nin pabor.—Basahon an Salmo 71:17, 18.\n4 Dakul ngunyan an arog ni David. Sa ibong kan paggurang asin panahon nin kasakitan, padagos nindang inuumaw an Diyos sagkod sa pinakamakakaya ninda. (Par. 12:1-7) Tibaad dai na kayang gibuhon kan dakul sa sainda an dati nindang nagigibo sa lain-lain na aspekto nin buhay, kaiba na an ministeryo. Pero puwede man sindang makimahirak ki Jehova na padagos sindang atamanon asin tawan nin pabor. Makakasiyerto an siring na mga maimbod na sisimbagon nin Diyos an saindang mga pamibi. Tutal, an mga pamibi na iyan kapareho kan mga bagay na tama sanang ikinakapurisaw ni David na ipinahayag niya paagi sa pagpasabong nin Diyos.\n5. Paano minamansay ni Jehova an maimbod na mga may edad na?\n5 Malinaw na ipinapahiling kan Kasuratan na pinapahalagahan na marhay ni Jehova an maimbod na mga may edad na asin na linalauman niya na tatawan sinda nin onra kan saiyang mga lingkod. (Sal. 22:24-26; Tal. 16:31; 20:29) “Maninigo na tumindog ka sa atubangan nin may uban, asin dapat kang magtaong onra sa may edad na, asin dapat na matakot ka sa saimong Diyos. Ako si Jehova,” an sabi kan Levitico 19:32 (NW). Iyo, an pagtao nin onra sa mga may edad na sa kongregasyon sarong seryosong responsabilidad kan isurat an mga tataramon na ini, asin iyo man iyan sa ngunyan. Pero, kumusta kun dapit sa aktuwal na pag-ataman sa sainda? Kiisay na responsabilidad iyan?\nRESPONSABILIDAD KAN PAMILYA\n6. Anong halimbawa an ipinahiling ni Jesus sa pag-ataman sa magurang?\n6 Sinasabi sa sato kan Tataramon nin Diyos: ‘Galangan mo an saimong ama asin an saimong ina.’ (Ex. 20:12; Efe. 6:2) Idinuon ni Jesus an pagbuot na ini paagi sa pagkondenar sa mga Fariseo asin eskriba na habong magsustento sa saindang mga magurang. (Mar. 7:5, 10-13) Si Jesus mismo nagtao nin marahay na arugan. Halimbawa, kan siya madali nang magadan sa hariging pasakitan, ipinagkatiwala ni Jesus sa saiyang namumutan na disipulong si Juan an pag-ataman sa saiyang ina, na kaidto minalataw na balo na.—Juan 19:26, 27.\n7. (a) Anong prinsipyo an itinao ni apostol Pablo kun dapit sa pagsustento sa mga magurang? (b) Ano an konteksto kan mga tataramon ni Pablo?\n7 Pinasabngan si apostol Pablo na magsurat na an mga Kristiyano maninigong magsustento sa sainda mismong pamilya. (Basahon an 1 Timoteo 5:4, 8, 16.) Pag-isipan an konteksto kan surat ni Pablo ki Timoteo. Sinabi ni Pablo kun siisay an puwedeng magin kuwalipikado asin dai kuwalipikadong mag-ako nin pinansiyal na tabang hali sa kongregasyon. Lininaw niya na an panginot na masustento sa mga may edad nang babaying balo iyo an kapagtubod na mga aki, makuapo, asin iba pang kapamilya. Kun siring, an kongregasyon dai magkakaigwa nin dai kinakaipuhan na pagabat sa pinansiyal. Siring man ngunyan, an saro sa mga paagi na an mga Kristiyano makakapahiling nin ‘pagkahirak [“diyosnon na debosyon,” NW]’ iyo an pagsustento sa saindang nangangaipong mga kapamilya.\n8. Taano ta madunong na dai nagtao an Bibliya nin espesipikong mga solusyon kun dapit sa pag-ataman sa mga magurang?\n8 Obligasyon kan adultong Kristiyanong mga aki na siguraduhon na naitatao an materyal na mga pangangaipo kan saindang mga magurang. An pinanunungdan digdi ni Pablo iyo an nagtutubod na mga kapamilya, pero an mga magurang na bakong miyembro kan Kristiyanong kongregasyon maninigong dai pagpabayaan. Nagkakalain-lain nanggad an paagi nin pag-ataman kan mga aki. Mayong magkaparehong sitwasyon. Magkakalain an mga pangangaipo, ugali, asin salud kan mga kalabot diyan. An nagkapirang may edad na dakul an aki, an iba saro sana. An nagkapira puwedeng may inaasahan na sustento hali sa gobyerno, an iba mayo. Nagkakalain-lain man an mga kagustuhan kan mga nangangaipo nin pag-ataman. Kaya, bakong madunong o mamumuton na kritikaron an paagi kun paano hinihinguwang atamanon nin saro an may edad nang mga kapamilya. Tutal, puwedeng bendisyunan ni Jehova an ano man na desisyon na suno sa Kasuratan asin gibuhon iyan na mapanggana, na nagin totoo puon pa kan panahon ni Moises.—Bil. 11:23.\n9-11. (a) Anong dipisil na mga sitwasyon an puwedeng mapaatubang sa nagkapira? (Hilingon an ritrato sa kapinunan kan artikulo.) (b) Taano ta dai dapat magin pabigla-bigla an adultong mga aki na bayaan an saindang bilog na panahon na paglilingkod? Magtao nin halimbawa.\n9 Kun an mga magurang asin mga aki magkaharayo an iniistaran, puwedeng magin dipisil an pagtao nin kinakaipuhan na tabang sa may edad nang mga magurang. Huli sa biglang pagluya kan salud kan saimong Nanay asin Tatay, puwedeng dahil sa pagkabagsak, pagkabari nin tulang, o iba pang problema, tibaad kaipuhanon mo sindang bisitahon tulos. Pagkatapos kaiyan, puwedeng mangaipo sinda nin tabang, na tibaad temporaryo o panghaluyan. *\n10 An mga nasa bilog na panahon na paglilingkod na naparayo sa harong huli sa teokratikong mga asignasyon puwedeng nangurugnang masakitan sa pagdesisyon. Para sa gabos na naglilingkod bilang Bethelite, misyonero, saka nagbibiyaheng mga paraataman, an saindang asignasyon mahalagang marhay asin sarong bendisyon hali ki Jehova. Pero, kun magkahilang an mga magurang ninda, tibaad an inot nindang reaksiyon iyo na, ‘Kaipuhan ming bayaan an asignasyon mi asin magpuli tanganing atamanon an samong mga magurang.’ Pero, madunong na mapagngayo-ngayong konsideraron kun baga iyan an talagang kaipuhan o kamawutan kan mga magurang. Dai dapat magin pabigla-bigla an siisay man na bayaan an mga pribilehiyo nin paglilingkod, asin tibaad bako iyan an pirming kaipuhan. Temporaryo sana daw an problema sa salud, na tibaad mauugma an mga kakongregasyon kan mga magurang na tumabang?—Tal. 21:5.\n11 Halimbawa, pag-isipan an kamugtakan kan duwang magtugang na lalaki na naglilingkod harayo sa mga magurang ninda. An saro misyonero sa Amerika del Sur asin an saro pa naglilingkod sa pambilog na kinaban na opisina, sa Brooklyn, New York. An may edad nang mga magurang kan magtugang na ini nangaipo nin tabang. Kaiba an saindang mga agom, binisita kan magtugang an saindang mga magurang sa Harayong Sirangan tanganing mahiling kun ano an pinakamarahay na maitatabang ninda asin kun paano iyan maitatao. Kan huri, pinag-isipan kan mag-agom na nasa Amerika del Sur kun babayaan ninda an saindang asignasyon tanganing bumalik sa harong. Dangan, inapudan sinda sa telepono kan parakoordinar kan grupo nin kamagurangan sa kongregasyon kan saindang mga magurang. Pinag-ulayan kan mga elder na idto an dapit sa sitwasyon asin gusto nindang ipadagos kan mag-agom na misyonero an saindang paglilingkod sagkod na posible. Pinapahalagahan kan mga elder an paglilingkod kan mag-agom asin determinado sindang gibuhon an pinakamakakaya ninda na tumabang sa pag-ataman sa mga magurang kan mga misyonero. Pinapasalamatan kan gabos sa pamilya an mamumuton na pagmakulog na iyan.\n12. Ano an maninigong isaisip kan Kristiyanong pamilya kun dapit sa ano man na desisyon sa pag-asikaso sa may edad nang magurang?\n12 Ano man an paagi nin pag-asikaso kan Kristiyanong pamilya sa pangangaipo kan saindang may-edad nang mga magurang, sisiyertuhon nanggad kan gabos na kalabot na iyan nagtatao nin marahay na impresyon sa pangaran nin Diyos. Nungka niyatong gugustuhon na kita magin arog kan relihiyosong mga lider kan panahon ni Jesus. (Mat. 15:3-6) Gusto ta na an satong mga desisyon mataong onra sa Diyos asin sa kongregasyon.—2 Cor. 6:3.\nAN RESPONSABILIDAD KAN KONGREGASYON\n13, 14. Taano ta makakapagkongklusyon kita basado sa Kasuratan na an mga kongregasyon interesado sa pag-ataman sa may edad nang mga miyembro kan kongregasyon?\n13 Bakong gabos makakatabang sa bilog na panahon na mga ministro na arog kan nasambitan sa inutan. Minsan siring, malinaw sa sitwasyon na nangyari kan inot na siglo na an mga kongregasyon interesado sa pag-asikaso sa mga pangangaipo kan arugan na may edad nang mga tugang. Sinasabi kan Bibliya manungod sa kongregasyon sa Jerusalem na “dai nin siisay man sa sainda na nagkukulang.” Bako man buot sabihon na gabos sinda may kaya sa materyal. Minalataw na dukha an nagkapira sa sainda, pero ‘an lambang saro binangaan siring sa kinakaipuhan niya.’ (Gui. 4:34, 35) Kan huri, may naglataw na problema. Nakaabot an bareta na may ‘mga balong babayi na napapabayaan sa pagwaras nin kakanon sa aroaldaw.’ Kaya an mga apostol nag-asignar nin kuwalipikadong mga lalaki na iyo an naggibo nin mga areglo tanganing masigurado na an mga pangangaipo kan mga babaying balo maitao nin igo asin pantay-pantay. (Gui. 6:1-5) Totoo na an pagwaras kan pagkakan sa aroaldaw temporaryo sanang areglo para mapaniguan an mga pangangaipo kan mga nagin Kristiyano kan Pentecostes 33 C.E. na nagdanay nin dikit na panahon sa Jerusalem tanganing mapakusog sa espirituwal. Minsan siring, an ginibo kan mga apostol nagpapahiling na an kongregasyon puwedeng tumabang sa pag-ataman sa mga nangangaipong miyembro kan kongregasyon.\n14 Siring sa nasambitan, tinawan ni Pablo si Timoteo nin mga instruksiyon na nagsasabi kun sa anong mga kamugtakan magigin kuwalipikado an Kristiyanong babaying balo na umako nin materyal na tabang hali sa kongregasyon. (1 Tim. 5:3-16) Siring man, sinambit kan pinasabngan na kagsurat sa Bibliya na si Santiago an obligasyon kan mga Kristiyano na asikasuhon an mga ilo, babaying balo, asin iba pa sa panahon nin kasakitan asin pangangaipo. (Sant. 1:27; 2:15-17) Sinabi man ni apostol Juan: ‘An siisay man na igwa nin kayamanan kan kinaban, asin nakakahiling kan saiyang tugang na nasa pangangaipo, asin minapinto kan saiyang pagkahirak, paano mag-iirok an pagkamuot nin Diyos sa saiya?’ (1 Juan 3:17) Kun an lambang Kristiyano may arog kaiyan na obligasyon sa mga nangangaipo, bako daw na totoo man iyan sa mga kongregasyon?\nKun may mangyaring aksidente, paano makakatabang an kongregasyon? (Hilingon an parapo 15, 16)\n15. Ano an puwedeng kalabot sa pagtabang sa mga may edad nang mga tugang?\n15 Sa nagkapirang nasyon, an gobyerno may itinataong pensiyon, asistensiya, asin mga maataman sa mga may edad na. (Roma 13:6) Pero sa ibang nasyon, mayong arog kaiyan na mga serbisyo. Kaya nagkakalain-lain depende sa sitwasyon kun gurano kadakul an kaipuhan na itaong tabang kan mga kapamilya asin kan kongregasyon para sa mga may edad nang mga tugang. Kun an kapagtubod na mga aki harayo an iniistaran sa saindang mga magurang, puwedeng may epekto ini sa kun gurano kadakul an rasonableng maitatabang ninda. Marahay nanggad na an mga aki lubos na makikomunikar sa mga elder sa kongregasyon kan mga magurang ninda tanganing masigurado na aram kan gabos an kamugtakan kan pamilya. Halimbawa, tibaad puwedeng tumabang an mga elder paagi sa pag-asistir sa mga magurang na makaaram asin makinabang sa mga programa kan gobyerno sa lugar ninda. Tibaad may mahiling sindang kamugtakan—arog kan mga bayadan sa harong o mga bulong na dai natutumar—na puwede nindang ipaisi sa adultong mga aki. An siring na mabuot na pakikikomunikar na may marahay na motibo makakatabang na malikayan an paggrabe kan mga sitwasyon asin na makagibo nin praktikal na mga solusyon. Malinaw na kun igwa nin mga matabang asin makonseho na yaon sa harani, na epektibong naghihiro na garo mga mata kan mga aki, maiinaan an kahaditan kan pamilya.\n16. Paano tinatabangan kan nagkapirang Kristiyano an may edad nang mga tugang sa kongregasyon?\n16 Huli sa pagkamuot sa mga may edad na, nagboluntaryo an nagkapirang Kristiyano na gamiton an saindang panahon asin kusog tanganing maitao an ano man na maitatabang ninda. Sinisiyerto ninda na matawan nin espesyal na atensiyon an may edad nang mga tugang sa kongregasyon. Binabaranga kan nagkapirang boluntaryo an mga gibuhon sa iba pang tugang sa kongregasyon asin turnuhan sinda sa pag-ataman sa mga may edad na. Huling aram ninda na dahil sa saindang kamugtakan dai sinda makakapaglingkod nin bilog na panahon, nauugma sindang tabangan an mga aki kan may edad nang mga magurang na magdanay sa paglilingkod sagkod na posible. Marahayon nanggad na espiritu an ipinapahiling kan siring na mga tugang! Siyempre, an pagkabukas-palad na iyan dai nagpapalibre sa mga aki sa responsabilidad ninda na gibuhon an pinakamakakaya ninda para sa saindang mga magurang.\nTAWAN NIN ONRA AN MGA MAY EDAD NA PAAGI SA NAKAKAPAKUSOG NA MGA TATARAMON\n17, 18. Paano makakatabang an atitud kun dapit sa pag-ataman sa mga may edad na?\n17 An gabos na imbuwelto sa pag-ataman puwedeng maghinguwang gibuhon na maugma an eksperyensiyang iyan sagkod sa mapupuwede. Kun may kabtang ka diyan, gibuhon mo an saimong pinakamakakaya na mapagdanay an positibong espiritu. Sa nagkapirang kamugtakan, an paggurang puwedeng magin dahilan nin kawaran nin paglaom o depresyon pa ngani. Kaya tibaad kaipuhan mong gumibo nin espesyal na paghihinguwa na matawan nin onra asin mapakusog an mga may edad nang mga tugang paagi sa pagpapadanay na nakakapakusog an pakikipag-ulay sa sainda. Maninigong tawan nin komendasyon an mga may marahay na rekord nin dusay na paglilingkod. Dai linilingawan ni Jehova an ginibo nindang paglilingkod sa saiya, asin dai man iyan linilingawan kan saindang mga kapwa Kristiyano.—Basahon an Malaquias 3:16; Hebreo 6:10.\n18 Dugang pa, an masakit na mga areglo sa aroaldaw puwedeng mas makayanan kun an mga may edad na asin an mga nag-aataman sa sainda tataong magpangisi sa angay na mga panahon. (Par. 3:1, 4) Sinisiyerto kan dakul sa mga may edad nang mga magurang na dai magin sobra kamapaghanap. Narerealisar ninda na an saindang disposisyon igwa nin epekto sa pagbisita asin atensiyon na itatao sa sainda. Parati nang madadangog sa mga nagbisita an komentong, “Nagbisita ako sa katuod kong may edad na tanganing magpakusog, pero ako an napakusog.”—Tal. 15:13; 17:22.\n19. Ano an parehong paglaom sa puturo kan mga hoben asin mga may edad na?\n19 Minamawot nanggad niyato an panahon na an pagsakit asin an epekto nin pagkabakong perpekto mawawara na. Miyentras tanto, dapat na papagdanayon kan mga lingkod nin Diyos na nakapokus an saindang paglaom sa daing katapusan na puturo. Aram niyato na an pagtubod sa mga panuga nin Diyos garo angkla sa panahon nin kapurisawan o kasakitan. Salamat sa pagtubod na iyan, ‘dai kita nalulunusan, kundi minsan an satong pagkatawo sa luwas nalalapa, alagad an satong pagkatawo sa laog nababago aroaldaw.’ (2 Cor. 4:16-18; Heb. 6:18, 19) Pero, apuwera sa pagpapadanay nin makusog na pagtubod sa mga panuga nin Diyos, ano pa an makakatabang sa saimo na makayanan an mga responsabilidad sa pag-ataman sa mga may edad na? Tutukaron sa sunod na artikulo an nagkapirang praktikal na mga suhestiyon.\n^ par. 9 Tutukaron sa masunod na artikulo an nagkapirang opsiyon sa pag-ataman na tibaad bukas sa mga may edad na asin sa mga aki ninda.


Mangga - Wikipedia\nAn mangga (Ingles, mango; genus Mangifera) sarong tinanom na nagkakahoy asin may iba-ibang species. Ini pigpapatubo huli sa saiyang prutas. An pangangahoy kaini pagdakula sobra sa 30 metros an langkaw. Kadakulan kan tinanom na ini mga layas asin pili nanggad an pigpapatubo huli sa mga prutas kaini na marayrahay sa namit. An mangga nagtutubong tal sa Habagatan Asya asin luminakop sa kinaban orog na sa mga tropikal na lugar. Sinasabing an genus Mangifera iyo an dusok nagtutubo asin kinukultibar sa Sumatra, Java asin Borneo, Burma asin Indya. Mantâ labing sangribo an variety kan mangga, 20 mansana kaini an pigkukultibar para sa komersyal na produksyon.  An mangga iyo an nasyunal na prutas kan Indya asin Filipinas, siring man kan Bangladesh. Tinatanom an kahoy man na ini sa mga tinampo bilang ornamental asin sa pagtaong limpoy. May iba pang species an mangga, arog kan inaapod igdi sa Filipinas na Indian mango, alagad iba man an hitsura asin namit kan prutas kaini ta ini matabilog asin sa kagat maragotnot. Totoo, an prutas na mangga, maski arin, magunot sa tongod kan takogong asin nakakatinga sa ngipon. An pisog kaini lapnad na matipanas man sa poro.\nDamulagon na mangga\nDakulaon na mangga\nAn mangga igwang sinasabing "damulagon" (o, karabaw) asin "piko". An damulagon mataba, mahamis nanggad asin mahamot, asin an sodsod niya kahampang kan takogong bakong mapanas asin dai napormang garo tiko bakong arog kan pikong mangga na risa an pagkatiko pagpaabot sa sodsod kaini. An huri medyo kulang sa hamis asin parati malungsing giyaw an kolor. An damulagon haros nagbuburu-bulawan na giyaw an kolor kun hinog na. Igdi sa Filipinas, inosip kan Departamento nin Agrikultura sa Iligan City an pagbungang mangga na pinakadakula asin pinakamagabat, kun bako lang sa Filipinas kundi sa bilog na kinaban, nagpipisadang 3.5 kilo (7.7 na libra) \nSinasabing an pinakadakulang importador nin mangga iyo an Estados Unidos.\n1 Iba-ibang pag'andam kan prutas na mangga\n2 An pakinabang kan manggang kahoy\nIba-ibang pag'andam kan prutas na manggaLiwaton\nAn prutas kan mangga pwedeng kakanon sa pagkahinog niya na dai i-agi sa proseso. Alagad, ini pwedeng an laman mismo binabalad asin pinapaalang dangan itinitinda na paratos na. An siring iyo an praktis sa Cebu, Filipinas asin ini ngane pigluluwas sa Filipinas pasiring ibang nasyon orog na makusog kag'order kaini an Hapon. Ginigibo man atsara an hinog o hilaw na mangga. Igwa naman inomon o shake na mangga resulta kan rinurunot an laman kaini sa blender. Pig'eksportar naman an manggang prutas na de lata kan dakul nang nasyon.\nAn pakinabang kan manggang kahoyLiwaton\nAn pasagì kan mangga ginagamit na gayo sa pagpanday nin harong o pang-kanâ sa mga mwebles.\nHilaw na mangga sa poon\nNamumurak na manggang tinanom\nAnom na semanang bunga pakapamurak\nMga hilaw pang mangga tinitinda sa Filipinas\nLilang mangga makukua sa Israel\nBerde pang mangga sa Bangladesh\nManggang tinanom sa Habagatan kan Indya\nCarabao mango:Philippine's sweet pride  Kinua 23-02-14\nDo you know Alphonso mango  Kinua 23-02-14\n↑ http://edition.cnn.com/2013/07/17/travel/international-mango-festival/ Kinua 23-02-14\n↑ http://panlasangpinoy.com/2010/01/25/another-world-record-for-the-biggest-mango/Kinua 23-02-14\n↑ http://panlasangpinoy.com/2010/01/25/another-world-record-for-the-biggest-mango/ Kinua 23-02-14\nPinaghugot gikan sa "https://bcl.wikipedia.org/w/index.php?title=Mangga&oldid=184551"\nLast edited on 6 Setyembre 2019, at 18:41\nHuring pigliwat an pahinang ini kan 6 Setyembre 2019, alas 18:41.


Lucas 2 | Bibliya Online | New World Translation\nAn pagkamundag ni Jesus (1-7)\nNagpahiling an mga anghel sa mga pastor (8-20)\nPagturi asin pagdalisay (21-24)\nNahiling ni Simeon an Cristo (25-35)\nNagtaram si Ana manungod sa umboy (36-38)\nAn dose anyos na si Jesus sa templo (41-52)\n2 Kan mga aldaw na idto, nagpaluwas si Cesar* Augusto nin pagbuot na magparehistro an bilog na imperyo.* 2 (An inot na pagrehistrong ini nangyari kan si Quirinio an gobernador nin Siria.) 3 Asin an gabos na tawo nagduruman sa kanya-kanyang siyudad na namundagan ninda tanganing magparehistro. 4 Siyempre, si Jose nagtukad hali sa siyudad nin Nazaret sa Galilea pasiring sa Judea, sa siyudad ni David, na inaapod Betlehem, huli ta kabilang siya sa mga gikan asin sa lahi ni David. 5 Nagduman siya tanganing magparehistro kaiba si Maria, na kan panahon na iyan agom na niya asin madali nang mangaki. 6 Mantang yaon sinda duman, uminabot an oras kan saiyang pangangaki. 7 Asin ipinangaki niya an saiyang aking lalaki, an panganay, saka pinatos ini nin purupidasong tela asin ihinigda sa sarong bahugan, huli ta dai na sindang makuang bakanteng dagusan. 8 Igwa man sa lugar na iyan nin mga pastor na nagpipirmi sa luwas asin nagbabantay kan saindang mga karnero sa banggi. 9 Bigla na sana, nagtunga an anghel ni Jehova* sa atubangan ninda, saka nagliwanag sa palibot ninda an kamurawayan ni Jehova,* asin nagkatarakot sindang gayo. 10 Alagad sinabi sa sainda kan anghel: “Dai kamo matakot, huli ta uya! may ipinapahayag ako sa saindo na maugmang bareta na magtatao nin dakulang kagaya-gayahan sa gabos na tawo. 11 Huli ta ngunyan sa siyudad ni David, may ipinangaki sa saindo na sarong paraligtas, an Cristo na Kagurangnan. 12 Asin ini an sarong tanda para sa saindo: Manunumpungan nindo an sarong umboy na napapatos nin purupidasong tela asin nakahigda sa bahugan.” 13 Bigla na sana, nahiling na kaibanan kan anghel an sarong dakulaon na hukbo nin langit, na nag-uumaw sa Diyos asin nagsasabi: 14 “Kamurawayan sa Diyos sa kaitaasan, asin sa daga katuninungan sa mga tawong nagkakamit kan saiyang marahay na buot.”* 15 Kaya kan bayaan na sinda kan mga anghel asin nagpasiring na an mga ini sa langit, nag-urulay-ulay an mga pastor, na sinasabi: “Magduman na kita sa Betlehem asin hilingon ta kun ano ining pangyayari na ipinaisi ni Jehova* sa sato.” 16 Asin nagduman tulos sinda asin nanumpungan si Maria pati si Jose, saka an umboy na nakahigda sa bahugan. 17 Kan mahiling ninda ini, sinabi ninda an mensaheng itinaram sa sainda mapadapit sa aking ini. 18 Asin an gabos na nakadangog napangalas sa sinabi sa sainda kan mga pastor, 19 alagad isinaisip ni Maria an gabos na tataramon na ini, asin hinurop-hurop niya kun ano an kahulugan kan mga iyan. 20 Dangan nagbalik an mga pastor, na nagpapamuraway asin nag-uumaw sa Diyos huli kan gabos nindang nadangog saka nahiling, siring kan pagkasabi sa sainda. 21 Pakalihis nin walong aldaw, kan panahon na tanganing turion siya, pinangaranan siyang Jesus, an pangaran na itinao kan anghel bago siya ipangidam. 22 Siring man, kan umabot an panahon para sa pagdadalisay sa sainda kauyon kan Katugunan ni Moises, dinara ninda siya patukad sa Jerusalem tanganing ipresentar siya ki Jehova,* 23 siring kan nasusurat sa Katugunan ni Jehova:* “An lambang panganay na lalaki* aapudon na banal ki Jehova.”* 24 Asin nagdulot sinda nin atang sigun sa sinasabi sa Katugunan ni Jehova:* “sarong padis na agbaan o duwang aki pang salampati.” 25 Asin uya! may sarong lalaki sa Jerusalem na an pangaran Simeon, asin an lalaking ini matanos saka maki-Diyos, na naghahalat kan panahon nin pagranga sa Israel, asin yaon sa saiya an banal na espiritu. 26 Dugang pa, ihinayag nin Diyos sa saiya paagi sa banal na espiritu na dai siya magagadan sagkod na dai pa niya nahihiling an Cristo ni Jehova.* 27 Sa paggiya kan espiritu, naglaog siya sa templo, asin mantang an aking si Jesus dinadara kan mga magurang kaini palaog sa templo tanganing sunudon an hinahagad kan Katugunan para sa aki, 28 kinua niya an aki asin kinarga ini saka inumaw niya an Diyos asin sinabi: 29 “Ngunyan, Kahuruhalangkawing Kagurangnan,* an saimong uripon puwede nang magpahingalo nin tuninong sa kagadanan kauyon kan saimong sinabi, 30 huli ta nahiling kan sakuyang mga mata an saimong paagi nin pagliligtas 31 na saimong inandam tanganing mahiling kan gabos na nasyon; 32 siya liwanag para sa paghali kan diklom na nakakatahob sa mga nasyon, asin siya kamurawayan kan saimong banwaan na Israel.” 33 Asin an ama saka ina kan aki padagos na nagngangalas sa mga bagay na itinataram manungod sa saiya. 34 Siring man, binendisyunan sinda ni Simeon asin sinabi kaini ki Maria, an ina kan aki: “Uya! An aking ini an magigin dahilan kan pagbagsak asin kan pagbangon nin dakul sa Israel asin siya magigin tanda, na hahamakon 35 (iyo, sarong halabang espada an papalagbason sa saimo*), tanganing mahayag an mga pangangatanusan nin dakul na puso.” 36 Asin igwang sarong propetisa, si Ana na aki ni Fanuel, hali sa tribo ni Aser. An babaying ini gurang na asin pitong taon sana sindang nag-ibanan kan saiyang agom pagkatapos na ikasal sinda,* 37 asin siya balo saka 84 anyos na. Dai siya nagpapalta sa templo, na naglilingkod sa Diyos aldaw-banggi na may kasabay na pag-ayuno asin mga pagngayo-ngayo. 38 Kan mismong oras na iyan nagdulok siya asin nagpuon na magpasalamat sa Diyos saka magtaram manungod sa aki sa gabos na naghahalat kan kaligtasan kan Jerusalem. 39 Kaya kan mautob na ninda an gabos na bagay kauyon kan Katugunan ni Jehova,* nagbalik sinda sa Galilea sa sadiri nindang siyudad, sa Nazaret. 40 Asin an aki padagos na nagdakula saka nagkusog, na nadadagdagan an kadunungan, asin an pag-uyon nin Diyos nagdadanay sa saiya. 41 Nakaugalian na kan mga magurang niya na magduman sa Jerusalem taon-taon para sa kapiyestahan kan Paskuwa.* 42 Asin kan 12 anyos siya, nagtukad sinda pasiring duman kauyon kan kaugalian sa kapiyestahan. 43 Kan tapos na an mga aldaw kan kapiyestahan asin papuli na sinda, nawalat sa Jerusalem an aking si Jesus, asin dai iyan nariparo kan saiyang mga magurang. 44 Sa paghunang kaiba siya sa grupo na iribang nagbabaklay, sarong aldaw sindang nagpadagos sa pagbaklay dangan pinunan nindang hanapon siya sa saindang mga paryente asin kabisto. 45 Kan dai ninda siya manumpungan, nagbalik sinda sa Jerusalem asin matiyagang hinanap siya. 46 Pakalihis nin tulong aldaw nanumpungan man giraray ninda siya sa templo, nakatukaw sa tahaw kan mga paratukdo asin nagdadangog saka naghahapot sa sainda. 47 Alagad an gabos na nagdadangog sa saiya ngalason sa saiyang pakasabot asin mga simbag. 48 Kan mahiling siya kan mga magurang niya, napangalas sindang marhay, asin sinabi kan saiyang ina sa saiya: “Aki ko, taano ta ginibo mo ini sa samo? Uni kami kan saimong ama, natataranta na sa pagparahanap sa saimo.” 49 Alagad sinabi niya sa sainda: “Taano ta pighahanap nindo ako? Dai nindo naisip na siguradong yaon ako sa harong kan sakuyang Ama?” 50 Pero dai ninda nasabutan an sinabi niya sa sainda. 51 Dangan uminiba siya sa sainda sa pagbaba pabalik sa Nazaret, asin padagos siyang nagpasakop* sa sainda. Siring man, maingat na isinapuso kan saiyang ina an gabos na bagay na ini. 52 Asin padagos na nadadagdagan an kadunungan ni Jesus asin nagdadakula siya saka urog na nagkakamit kan pag-uyon nin Diyos asin nin mga tawo.\n^ O “Emperador.”\n^ O “kinaban.”\n^ O “mga tawong inuuyunan niya.”\n^ Sa literal, “lambang lalaki na nagbubukas kan matris.”\n^ O “sa saimong kalag.”\n^ Sa literal, “puon sa saiyang pagkabirhen.”\n^ O “nagdanay siyang masinunod.”


PAGLIKAY SA COVID-19: Hospital sa Naga naka-lockdown\nIdinamay na kan lokal na gobierno kan Ciudad nin Naga an pag-lockdown kan Infirmary Hospital sa Barangay Carolina matapos makumfirmar na an sarong empleado digdi aki kan sarong 66 años na lalaki na binawian nin buhay huli sa coronavirus disease.\nNagdesisyon an City Hall sa pamamayo ni Alcalde Nelson Legacion na kandadohan an hospital nganing makalikay sa ano man na posibleng virus mantang an empleado na aki kan nagadan sa casong Covid 19 piglaog na sa katorce diyas na Person Under Investigation (PUM) asin pagiriba kan familiang pasyente.\nInfirmary Hospital sa Barangay Carolina nakakandado. (dpa)\nAlagad sa pinakahuring pinaluwas na anuncio ni Legacion tolo sa walong parientes kan pasyante nag-negativo sa Covid 19 base sa pinadarang laboratory result kan DOH.\nSi Punong Barangay Eufresina Manguiat kan Brgy. Carolina nagpahayag na dakulang tabang sa upper barangay an hospital dawa para sa menor sanang mga pasyente asin nakakatabang pa sa ibang residentes kan Calabanga, Camarines Sur na digdi na nagdadayo.\nAlagad mayo sindang magiginibo nin huli ta an aksyon kan City Hall para sa proteksyon kan mga empleados maging pasyente kan hospital.\nSa ngonian mayo na munang pasyente kun igwa man si mga empleado na kabali sa PUM.\nAn ika-duwang nagpositivo sa Covid 19 sa Ciudad nin Naga na binawian nin buhay taga Brgy. Calauag, sarong 66 años na lalaki na mayong travel history asin kinumfirmar kan DOH Bicol ki Alcalde Legacion.\nSa on line announcement kan jefe ejecutivo, sinabi kaini kan Abril 2, an pasyente nagreclamo na kalinturado asin nadidificilan na makahangos. Alas 10:00 nin banggui, dinara siya sa pribadong hospital alagad matanga kan kaparejong petsa binalyo sa Bicol Medical Center na digdi na siya binawian nin buhay na nakuanan man siya nin swab test.\nAlagad ala 1:00 nin aga kan Abril 3, an pasyente binawian nin buhay na tolos pig-cremate sa aviso kan City Health Officer, Dr. Butch Borja.\nAn gabos na persona na nagkaigwa nin primary asin secondary contact sa pasyente gabos pigpasa-irarum sa PUM.\nKasunod kan kumfirmasyon kan DOH sa ika-duwang casong Covid 19 sa Naga, tolos man nagsugo si Legacion na iimplementar an lockdown an brgy. Calauag huli ta taga digdi an pasyente.\nSi primerong caso sa Covid 19 sa Naga na 30 años na babae asin taga Sister Therese kan Brgy. Concepcion Pequeña, kinumfirmar na kan DOH na narahay na asin nakaluwas na sa Bicol Medical Center. (dpa)


Home / Bicol News / News / Photos / Kotseng iwinalat sa Calabanga, kinarnap; may sadire ginadan\nKotseng iwinalat sa Calabanga, kinarnap; may sadire ginadan\nBicol Standard Thursday, February 13, 2014 Bicol News, News, Photos\nKotse na nakua sa Calabanga, Camarines Sur\n(RETRATO: OSCAR ESMENDA/BICOL STANDARD)\nCALABANGA, CSUR — Nasusug na kan mga imbestigador an estorya mapadapit sa inabandonar na pulang kotse sa barangay Camuning, sa banwaan na ini.\nAn mga awtoridad kan fecha 7 ngonian na bulan nagkaorokag kan magbungkaras an bareta na an na sarong bago pang Toyota vios an inabandonar sa sarong pwerang lugar, na an parte kan hawak nakalubong asin may parteng nasulo o sinulo na.\nSa suspechang ini hinabonan, kun bakong ginamit sa krimen, an mga miembros kan pulisiya sa banwaan na ini an nag eskosar na isihon an pasikot-sikot nang estorya, kun pano nakaabot sa nasambit na lugar an vehiculo.\nPinamayohan ni PCI Venerando Flor Ramirez, an assistant chief of police digdi an pag siyasat sa Land Transportation Office sa Ciudad kan Naga.\nDigdi naaraman na an kotse rehistradong pagsasadire nin sarong nagngangaran Dante Santiago y Palomo, sarong Filipino-Canadian, na residente kan Bgy Salacor, San Miguel Bulacan.\nMientrastanto, an Provincial Crime Laboratory Office na pinapamayohan ni P/Supt Ariel Ayusin nakipagcoordinar sa PNP Highway Patrol Group asin naaraman na mayo sindang record kan kamugtakan kan nasambit na awto.\nKatuwang an mga pulis sa banwaan na ini, si P/Chief Insp Venerando Floro Ramirez, an hefe kan pulis, nag sabi na nakipag coordinar man sinda sa San Miguel Police Station asin sa Bulacan Provincial Police Office.\nDigdi naaraman na kan fecha 26 kan Mayo, 2013, an nasambit na vehiculo inagaw sa may sadire kaini na si Dante Santiago.\nSinabi P/Supt Fitz Adolfo Macariola na poco mas o menos alas 10:00 nin bangui, igwang nangyaring Carnapping with Frustrated Homicide sa atubangan kan SMB Grill, sa National Highway sa Bgy Camias, Bulacan.\nAn nawawarang awto, iyo an pig lunadan ni Dante Santiago, na kan panahon na nasambit , kaibahan an sarong babae, nag parada sa atubangan kan SMB Grill. Nag luluwas sa mga evidencia mantang nakaparking an vehiculo sa nasambit na lugar, an saiyang kaibahan nag luwas sa awto, na garong gayo igwa sanang babakalon.\nAn saiyang kaibahan na si Santiago, nakatukaw sa driver’s seat kan bigla na sanang magabot an dae midbid na tawo, na pirit na sinadol si Santiago na padalaganon an vehiculo pasiring sa sa highway.\nNakua sa pulis report na an kotse pinaderecho sa Bgy San Agustin, San Miguel, Bulacan. Digdi inapon an may tama nin saksak na hawak ni Dante Santiago.\nLinalay na kan mga suspechado an Toyota Vios, asin iyo na sana ito an ultimong informasyon, mapadapit sa vehiculo.\nMientrastanto, an may lugad na lawas ni Dante Santiago dinara sa Emmanuel Hospital sa Bgy San Jose. Huli kan grabe an tama, an pasyente idinalagan guiraray sa Doctor’s Hospital sa Nueva Ecija.\nPero, huli ta makuri an saiyang tama sa tagiliran, dinara man guiraray siya sa St. Luke’s Hospital sa Taguig City, na pakalihis nin walong (8) aldaw, binawian nin buhay.\nAn mga miembros kan local na pulis sa banwaan na ini, nag sisidsid pa kan ibang mga informasyon, kun tano ta nakaabot sa Bgy Camuning an vehiculo.\nIgwa nin mga enot na report na sarong elihidong consejal sa barangay na ini an naheling na nag gamit kan vehiculo.\nItinukdo an persona ni Kgd Carinan kan Camuning na iyong nag dara kan mysteriosong kotse sa barangay na ini.\nSa pakikihumapot kan BICOL STANDARD asin kan DWLV sa nasambit na barangay, naaraman na haloy nang mayong dae nahehehling an nasambit na persona sa saindang barangay, antes pang magbungkaras an baretang ini.\nKotseng iwinalat sa Calabanga, kinarnap; may sadire ginadan Reviewed by Bicol Standard on Thursday, February 13, 2014 Rating: 5


HULI SA DESTROSO SA POSTE, LINYA: Casureco II masangat nin caso civil vs Telcos\nNagkaperang mga poste kan Casureco II pinalakma bako kan bagyo envez nasabitan kan PNR train hale sa Metro Manila an mga nakalaylay na linya kan Telcos asin Cable TV. (R.Bucay)\nPosibleng magsangat nin caso civil an manijamiento kan Camarines Sur II Electric Cooperative (Casureco II) sa nagkaperang mga companya nin telepono (Telcos) asin Cable TV sa ilegal na pagkabit kan saindang mga linya nin kable sa mga poste kan cooperativa na naging causa nin dakulang destroso kan hatakon kan nagdadalagan na PNR train an saindang mga nakalaylay na linya sagcod nagkaturomba an pitong poste daog pa an paglamasa nin makusog na bagyo.\nAfuera pa kaini, naging causa nin tolong aldaw na pagkakapatod kan suplay nin kuryente sa 400 na mga residencia sa apektadong lugar kan Sitio Greenland, Concepcion Pequeña.\nNagkapera nang Telcos pigngaranan iyo an PLDT, Dito, Globe, sa cable TV kinababalehan kan Converge asin DZTV.\nSi Rinner Bucay, opisyal na parataram kan Casureco II nagpahayag sa Bicol Mail na pinapaadalan na ni OIC General Manager Emerlita Candia sa saindang legal counsel an pagsangat nin caso sa dakulang destroso bako lang sa mga nagkapurotol na poste maging an mga propriedad kan cooperativa arog kan primary line, secondary line, service drop wire, pagkaraot kan transformer asin mga metro.\nSinabi ni Bucay na kadakle kan mga Telcos, internet line asin Cable TV company nakabit kan saindang mga linya sa poste kan Casureco II na dai lamang nagpapaisi.\nAn ibang Telcos igwang contrata sa cooperativa sa pagkabit kan saindang linya asin nagbabayad nin arkila na P420 cada poste sa laog nin sarong taon alagad an iba basang nalang nagkakarabit na iyo an nakakapagabat sa poste na nagiging causa kan pagkaturomba kun may calamidad.\nAn pagbagsak kan mga poste asin linya kan Casureco II nangyari kan Hunyo 22 kan mag-agi an train na may lunad nin mga Locally Stranded Individuals (LSIs) haling Metro Manila. Makusog an dalagan kan train kan abuton asin hatakon an mga linya kan Telcos asin cable TV.\nMaging si CCTV Camera sa barangay hall kan Concepcion Pequeña asin suplay nin kuryente an nadestroso kan makaayon sa mga hinatak kan train.\nAn Barangay Council sa pamamayo ni Punong Barangay Wenwen Regmalos naghagad nin asistensya finansyal sa Telcos asin Casureco II mantang apektado an saindang mga wire asin cable kan CCTV camera. Dinagdag pa ni Bucay na nagkaperang mga ilegal na pagkabit kan Telcos sa saindang mga poste hinahagadan nin paliwanag alagad dai man nagsisimbag. (dpa)


Modernong PUV sa Metro Manila pa sana nagkakayod. (Topgear)\nAn rehiyon Bicol dai kabale sa mga lugar na madudugangan an mga pampasajerong vehiculos nganing magkayog puon kan Lunes, Hunyo 22 mantang an tinutogotan sana kan Inter Agency Task Force iyo an modernong public utility vehicles (PUVs).\nAn dahilan mayo pa digdi sa Bicol kan modernong PUVs asin an tinutogotan sana si mga nakakua nin special permit sa Land Transportation Franchising and Regulatory Board (LTFRB) na mapaso na sa Hulyo 15, 2020.\nKun igwa man kaining mga unit yaon sa Metro Manila.\nIni an mga pahayag ni Ramon Rescovilla, Secretary General kan Concerned Drivers and Operators-Pinagkaisang Samahan ng mga Tsuper at Operator Nationwide (Condor-Piston) sa kamawotan kan saindang pag-iriba na magbuelta sa tinampo sa paghanap buhay alagad limitado sana an na isyuhan nin special permit kan LTFRB.\nBako lang an sektor nin transporte an apektado maging an regular na mga commuters aroaldaw na naghahanap buhay.\nSinabi pa ni Rescovilla sa provincia nin Albay asin Sorsogon nasa treinte por ciento sana an nagpapasada asin sa iba pang mga provincia sa Kabikolan kulang pa an natatawan nin permit kan LTFRB.\nPighalimbawa sa Calabanga, Camarines Sur na igwang rehistradong 80 PUJs alagad sampulo sana an natawan nin special permit.\nSaro sa magabat na rekisitos kan LTFRB na ma-iisyuhan sana nin special permit si mga PUJs na rehistrado bilang stock cooperative sa Cooperative Development Authority o kun dai man nagbilog bilang korporasyon.\nSaindang pigkukundenar an estrictong pulisiyang ini kan Department of Transportation (DOTr) nganing iimplementar na an pagkayog sana kan mga modernong jeepney asin si lomang jeepney ibabasura na.\nDai kaya kan sadit na mga operator an P2 milyon hasta P3 milyon na presyo kan modernong jeepney asin an mangyayari kaini luway-luway na gagadanon kan gobierno an pagbuhay kan mga saradit na operator asin tios na tsuper asin matatawan sana nin pabor digdi si mga darakulang korporasyon na kaalyado kan administrasyon, sabi pa kan lider kan sektor nin transporte.\nAn intensyon kan LTFRB si mga PUJs nganing mapiritan an mga operator na mag-consolidate sa cooperativa o sa korporasyon dai na ma-renew kan franquicia kabale si mga UV express van na labi nang katorce años.\nSinabi pa kan Condor-Piston na sagcod na sana sa Deciembre 31, 2020 an talaan kan LTFRB nganing iimplementar an modernong jeepney.


BASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Moore Papiamento (Curaçao) Polish Portuguese Pranses Romanian Samoan Setswana Seychelles Creole Shona Silozi Sinhala Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\nKun an sarong tawo maghugot, itinotogot daw sa sarong Kristianong ministro na magtao kan pahayag sa lobong?\nAn balang Kristianong ministro an mismong madesisyon kun baga magigibo niang may marahay na konsensia na magtao nin pahayag sa lobong para sa sarong tawo na minalataw na naghugot. Sa pagdesisyon, maninigo niang pensaron an minasunod na mga hapot: Paano minamansay ni Jehova an paghugot? Talaga daw na paghugot an dahelan nin pagkagadan? Diperensia daw sa isip o emosyon an nagtulod saiya na maghugot? Paano minamansay sa lugar na iyan an paghugot?\nBilang mga Kristiano, interesado kita sa kun paano minamansay ni Jehova an paghugot. An buhay nin tawo mahalagang marhay asin sagrado para ki Jehova. (Genesis 9:5; Salmo 36:9) An tuyong paghugot paggadan sa sadiri, asin kun siring ikinaaanggot iyan nin Dios. (Exodo 20:13; 1 Juan 3:15) Nakakaolang daw an impormasyon na iyan sa pagtao nin pahayag sa lobong para sa sarong biktima nin paghugot?\nEstudyare an kaso ni Hadeng Saul nin Israel. Kan marealisar nia na dai sia makaliligtas sa saiyang pinal na pakikipaglaban sa mga Filisteo, imbes na libakon sia kan saiyang mga kalaban, “kinua ni Saul an espada asin dinaplaan iyan.” Kan makua kan mga Filisteo an saiyang bangkay, itinakod ninda iyan sa lanob kan siudad nin Bet-san. Kan maaraman an ginibo kan mga Filisteo, kinua kan mga nag-iistar sa Jabes-galaad an bangkay asin sinolo iyan. Dangan kinua ninda an saiyang mga tolang asin ilinobong iyan. Nag-ayuno pa ngani sinda sa laog nin pitong aldaw, sarong tradisyonal na seremonya sa pagmondo nin mga Israelita. (1 Samuel 31:4, 8-13; Genesis 50:10) Kan naaraman ni David, an linahidan ni Jehova, kun ano an ginibo kan mga nag-iistar sa Jabes-galaad, sia nagsabi: “Bendisyonan logod kamo ni Jehova, huli ta pinahelingan nindo nin mamomoton na kabootan na ini an saindong kagurangnan, si Saul, na ilinobong nindo sia. Asin ngonyan pahelingan logod kamo ni Jehova nin mamomoton na kabootan asin pagigin mapagtitiwalaan.” (2 Samuel 2:5, 6) Mayong sinasabi sa banal na rekord na kinondenar an mga nag-iistar sa Jabes-galaad huli sa pagsagibo ninda kan puedeng ibilang na sarong seremonya sa lobong para ki Hadeng Saul. Ikomparar iyan sa kaso kan mga dai ilinobong huli sa paggibo ninda nin sala. (Jeremias 25:32, 33) Puedeng konsideraron nin sarong Kristianong ministro an pagkasaysay manongod ki Saul sa pagdesisyon kun baga puede siang magtao nin pahayag sa lobong para sa sarong biktima nin paghugot.\nTibaad boot man na konsideraron kan ministro an katuyohan nin sarong pahayag sa lobong. Bakong arog kan mga tawong nagtutubod sa inmortalidad kan kalag, an Mga Saksi ni Jehova dai naggigibo nin pahayag sa lobong na may salang ideya nin pagsubol sa nagadan sa ibang kinaban. Imbes na sa kapakinabangan kan nagadan, an prinsipal na katuyohan sa pagkaigwa nin pahayag sa lobong iyo na rangahon an mga nagadanan asin magtao nin patotoo sa mga nag-aatender may labot sa kamugtakan kan mga gadan. (Eclesiastes 9:5, 10; 2 Corinto 1:3-5) An saro pang importanteng dahelan sa pagkaigwa nin pahayag sa lobong iyo na tabangan an gabos na nag-aatender na horophoropon an kahalipotan nin buhay. (Eclesiastes 7:2) Maootob daw an mga katuyohan na ini paagi sa pagsagibo kan pahayag sa lobong para sa biktima nin paghugot?\nTotoo, tibaad iniisip nin nagkapira na an tawong iyan tuyong naghugot, na biyong aram na sia nagkakasala ki Jehova. Alagad pirme daw na posibleng patunayan an siring na saboot? Idto daw biglaan sanang akto? An nagkapirang nagprobar na maghugot nagbago an isip asin dai na iyan idinagos. Pagkagadan, an sarong tawo dai makakapagsolsol sa ginibo nia.\nAn saro pang importanteng kokonsideraron iyo an diperensia sa isip asin emosyon na kalabot sa dakol na paghugot. An mga ini puede talagang apodon na mga biktima nin paghugot. Segun sa nagkapirang estadistika, 90 porsiento kan mga naghuhugot an igwa nin sarong klase nin problema sa isip, sa emosyon, o adiksion. Patatawadon daw ni Jehova an paggadan sa sadiri na nakomiter kan mga tawong arog kaiyan an kamugtakan nin isip? Mayo kita sa kamugtakan na maghusgar kun baga an nagadan nakakomiter nin daing kapatawadan na kasalan sa pagheling ni Jehova. Puedeng konsideraron nin sarong Kristianong ministro an mga sirkunstansia asin medikal na rekord kan nagadan mantang kinokonsiderar nia kun baga matao nin pahayag sa lobong para sa biktima nin paghugot.\nMay saro pang aspekto na dapat estudyaran: Paano minamansay kan mga tawo sa komunidad an paghugot asin an pagkagadan kan siring na tawo? Nangorognang dapat pakaisipon ini kan kamagurangan, na interesado sa reputasyon kan lokal na kongregasyon kan Mga Saksi ni Jehova. Depende sa pankagabsan na aktitud dapit sa paghugot sa lugar na iyan, asin partikularmente sa kasong imbuelto, tibaad pagmarhayon kan kamagurangan na dai aprobaran an siring na pahayag sa lobong sa publiko o na dai iyan gibohon sa Kingdom Hall.\nPero, kun hagadon sa sarong Kristianong ministro na magpahayag sa lobong, tibaad magsaboot sia na kun sa personal na desisyon nia, puede nia iyan na gibohon. Kun magdesisyon siang gibohon iyan, maninigo na sia magpaheling nin diskresion na dai magtaram nin depinido manongod sa kun baga tibaad posible an pagkabuhay liwat. An ano man na paglaom sa ngapit para sa mga gadan yaon sa mga kamot ni Jehova, asin mayo nin siisay man an nasa kamugtakan na magsabi kun baga an nagadan bubuhayon liwat o dai. An ministro puedeng magkonsentrar sa mga katotoohan sa Biblia manongod sa kagadanan asin magtao nin karangahan sa mga nagadanan.\nI-share I-share Mga Hapot Hale sa mga Parabasa


Si Elizabeth Rosemond Taylor (Pebrero 27, 1932-Marso 23, 2011) sarong Briton-Amerikanong aktres. Nagpoon siya bilang aking aktres sa MGM hasta nagin siyang bantogan na artista sa pelikula asin sa telebisyon. Si Taylor, saro nanggad sa pinakapamosong artista kan kinaban, binibisto na mahusay na aktres, may glamorosong buhaybuhay asin natatandaan na maray huli sa saiyang nakakabihag asin lilang mata.\nSi Elizabeth Taylor\nEnot niyang tapsok iyo sa pelikulang National Velvet (1944), sumunod sa Father of the Bride (1950), A Place in the Sun (1951), Giant (1956), Cat on a Hot Tin Roof (1958), asin sa Suddenly, Last Summer (1958). Ginana niya an Academy Award para sa Pinakamahusay na Aktress sa Butterfield (1960), nagkawat sa mayor na papel sa Cleopatra (1963), asin inagom an saiyang kapwa-aktor si Richard Burton. Sindang duwa nagpapel sa onseng pelikula, kabali na diyan an Who's Afraid of Virginia Woolf? (1966) kun saen si Taylor guminana naman nin Academy Award. Kan mga 1970, talagsad na sana an pagluwas niya sa pelikula. Kun minsan nagtagaluwas siya totoo sa telebisyon asin sa teatro.\nSa bilog niyang pagkabuhay dai siya binutsan kan kun ano-ano helang. Nagadan siya sa Cedars-Sinai Medical Center sa Los Angeles huli sa kahelangan sa puso sa edad na 79, naaragitongan kan apat niyang aki.\n"60 Minutes" interview (1970) video, 10 minuto\n"Carroll Baker on Elizabeth Taylor", video, 2 minuto\nElizabeth Taylor Resource Mahiwas na biograpiya, suwaysuway na entri lambang pelikula, TV, entablado, archive sa bareta, mga retrato.\nmga retrato sa Flickr, sarong pag'omaw ki Elizabeth Taylor\nSaray na impormasyon kan FBI ki Elizabeth Taylor\nPinaghugot gikan sa "https://bcl.wikipedia.org/w/index.php?title=Elizabeth_Taylor&oldid=199544"\nLast edited on 9 Desyembre 2020, at 05:26\nHuring pigliwat an pahinang ini kan 9 Desyembre 2020, alas 05:26.


Kiisay kita?! Kiisay ako!?\nIni an totoo, kan 2016 para presidente kan Pilipinas ki Digong ako, kan enot dai ko pa segurado an vice ko ta dai ko aram kun talagang desidido si Cong. Leni na pinirit lang siya ni Pinoy asin ni Mar Roxas na magkandidatong Vice-Presidente ta habo si Grace Poe ta an gusto man kaya ni Grace magkandidatong pagka-presidente.\nAko si Digong an kursunada ko ta inalok ako ni Dante Jiminez na mag-iba ki Duterte ta an kampanya niya para sa Federalismo asin Bicol Autonomy.\nAko man an gusto ko magbago nin sistema ta malaen nang marhay an politika asin ekonomiya kan Pilipinas. Dati akong aktibista, hali ako sa media asin naimbuelto sa lokal na politika pero an paghuna ko kaidto an mga politiko magpoon sa mga Aquino, Ramos, Estrada, Arroyo asin iba pa gabos lang pansaderi asin napapabayaan an kasaraditan na mga Pilipino.\nKan si Digong mag-anunciar na siya makandidato para presidente nagduduwa-duwa pa ngani pero siya an kursunada ko ta enot akong nakumbinsir kan sakuyang kaklase sa high school na naka-estar na sa Davao City na si Digong saka an saiyang aki na si Sara mga marhay na alkalde asin alkaldesa kan pinaka-dakulang ciudad (sa kadagaan) sa kinaban.\nNapalayas an mga NPA asin mga kriminal saka pasaway sa dakulaon na ciudad, nagka-igwa nin disiplina sa lokal na gobyerno, sa pulisya asin militar asin iba pang funcionarios sa pangengenot ni Digong asin ni Sara sa laog nin sobrang duwang dekada.\nBako lang naglilibot si Digong sa kahiwasan kan Davao na naglulunad sa saiyang big bike o dakulang motorsiklo kundi dai aram kan kadaklan na nagkakayod siya nin taksi kun bangui tanganing magtabang pagmantenir kan paz y orden, mabantayan an mga parahabon, mga barumbado, mga tarantado, mga holdaper na dai maka-operar sa laog kan teritoryo kan ciudad ta an Mayor iyo mismo an nagbabantay.\nNagpoon kami na Dante Jimenez dai ngani na sampolo katao kaibanan si Elmer Abad ta mayo man nagtutubod na magana si Duterte.\nHuri na kan mag-abot si Judge Marvel Clavecilla na taga-Capitolyo nangako na kun dai madagos si Grace Poe o madisqualificar na ini ta bako daang tunay na Pilipino ma-suporta siya asin si Cong LRay ki Digong na kun madagos ta ini saiyang kaklase sa abogasiya sa San Beda, ka-brod sa Law Fraternity asin kumpadre pa. (Ngonyan siya na an Usec for Bicol Affairs).\nSa parte ko bilang suportador kan kandidatong dai ko man bisto tolos nagprograma akong 15 minutos kada alas 7:00 nin aga aro-aldaw sa Farm Radio bilang pagpabisto ki Duterte como marhay na Mayor kan Davao City asin pwedeng marhay marhay na Presidente kan Pilipinas.\nPro bono. Libre o mayong bayad. Minasakat ako nin apat na eskalon aro-aldaw sa edificio ni Abucar tanganing tukaron an mga isyu, plano asin plata porma kan kandidatong dai ko pa personal na naheheling.\nAnom na bulan nag-programa ako sa rdyo libre para ki Duterte. Kan siya nagduwaduwa na magkandidato para presidente an saiyang aki na si Sara nagpatakot na siya asin pag-iriba na mapakalbo kan saindang mga buhok kun siya dai magdagos. An paghuna ko tapos na an kandidatura kan taga-Mindanao maski si Jimenez hadit na kadto na dai madagos si Mayor Digong.\nKundi si Abogadong Sal Panelo an sakuyang amigo intimo poon kan ako high school pa nagpa-interview sakuya sa GNN-TV48 asin nagsabi na bilang abogado ni Digong aram niya na madagos ini sa pagkandidato para presidente.\nPinaheling niya sako an sarong dyaryo semanal (weekly) na may pangaran Opinion na an editor si Panelo mismo. An mga bareta asin opinion dapit sa kandidatura ni Duterte kun todo may mga retrato pa. Sige na si miriting me na kan mag-aparecir na si Jugdge Clavecilla sugo kan saiyang padihon na talagang madalagan siya para presidente.\nAlagad kan nagfile na kan certificates of candidacy (COCs) an ibang kandidato para presidente na mayo si Digong ta habo daa talaga. Katapos-taposi nagdagos man guiraray.\nKan magdalaw si Digong sa Naga asin Camarines Sur nagdagos sa Avenue Square ako an pig-olayan ni Sal Panelo na magdisponer nin paragastos para magpakakan sa kandidato, pag-iriba asin mga bisita, an sabi ko mayo ako nin kuarta na ipapakakan diyan.\nSabi ko si Fred Perdon na manager kan GNN48 iyo an saiyang kaolayon ta ini taga-San Beda man asin makuarta. Nadagos an pagbisita ni Digong sa primerong pagkakataon. An mga nagsabat pinangenotan ni Louie Ortega na nagpaguibo nin kadakul na T-shirts na may tatak na “Run Duterte Run”.\nIpig-introducir ako ni Panelo ki Duterte na ako daa an nagpapalakop kan mga bareta sa radyo asin peryodiko tungkol sa kandidatura niya alagad paka abrasa ming duwa tolos-tolos nagtaway ako asin nagrayo saiya.\nKan ilansar an librong “Federalism and Development” ni Ompong Baldemor duman sa Manila pagpa-retrato mi dai ako nagdukot ki Digong ta an sabi ko ngani sa mga miting me na Dante Jimenez asin Judge Clevecilla na dai man ako matrabaho sa gobyerno maski pa manggana si Duterte pagka Presidente ta enot gusto kong probaran na magtabang sa politiko na dai mahagad pabor.\nKadaklan kaya kan mga Pilipino matabang sana sa kampanya may karibay na empleyo, kuarta o halangkaw na pwesto.\nSabi ko man iyan an dapat ontokon tanganing magka-igwa nin pagbabago.\nMayo talaga kaming kuarta. Kairiba ko kaidto apuera ki Elmer Abad iyo si Alex Parfan, Jenis Nidea, Efren Ramos, Sammy Garcia asin nagkakapira pang taga-media pero enjoy kami ta bago an samuyang politika, bago an samuyang kandidato asin kun manggana man bago an hitsura kan bagong presidente. Primerong taga-Mindanao.\nSi Cayetano na an napiling Vice-Presidente ni Digong. Hapot kan agom ko na buhay pa kadto, saro man na kolehiyala, siisay ngaya an vice-presidente mo? Sabi niya, maboto ako ki Duterte basta an Vice mo si Leni bako lang Bikolana kundi aijada mo sa kasal. Bilang Mayor kinasal mo baga si Jesse asin si Leni sa Milaor. Ika an nakapirma sa marriage certificate ninda.\nIka pa an nagtubong sa bunyag ki Aika, an saiyang matuang aki sabi kaidto ni Baby.\nIyan an kasunduan ming mag-agom: Duterte-Leni para sa pagkakasararo kan samong pamilya asin pagkasararo kan nasyon.\nNagtapos an eleksyon kan 2016, gana si Duterte gana si Leni. Paka-eleksyon tolos nag-apod sakuya si Sal Panelo nagpa-interview sa TV program ko ta siya na daa an spokeman kan Malacaṅang.\nSa induction kan KBP Cam Sur kaidto inimbitaran ko bilang KBP Community Advisory Board tolos si Sal Panelo na maguin guest speaker sa Induction kan bagong presidente kan KBP Cam Sur na si Romar Vasquez sa Villa Caceres Hotel.\nKan Oktubre kan 2016 iniba ako ni Dante Jimenez sa Malacaṅang pero dai ako nagdulok sa Presidente poon kadto sagkod ngonyan.\nSa relasyon ko ki VP Leni asin sa pamilya Marcos: naka-inoman ko si Bongbong kaiba si Celso Baguio asin Bert Delos Martirez sa Villa Caceres kan dekada 90, naka-ulay ko si Bongbong saka si Governor Fariṅas sa Ilocos Norte kan 2011, durante kan birthday kan saiyang depuntong ama, naka-olay ko si Senator Imee, an nguhod na tugang na si Irene asin si Ex-First Lady Imelda Marcos sa birthday party ni Senadora Imee (kaibanan ko si Bokal Angel Naval asin Warren Seṅar).\nNagbisita kami sa harong kan mga Marcos sa Batac, Sarrat asin sa Laoag bilang pagngayo-ngayo ki Bongbong na iyo an chairman kan senate committee on lokal governments na dai tugotan na mabanga an provincia nin Camarines Sur.\nGabos sinda marhay na kaulay, maboboot asin dai tataong magmenos sa ordinaryong tao.\nAn pipilion ta sa maabot na eleksyon presidente kan Pilipinas bakong presidente kan Bikol.\nAn duwang hapot uya: Kiisay kita? Kiisay ako?\nSiyempre, ki LENI ako (sana dai siya magbago kun siya presidente na asin dai magpadikta sa ibang tao asin ibang gobyerno tanganing mamantenir an tunay na Katalingkasan asin soberiniya kan nasyon Pilipinas).\nLeni mabuhay ka!